கோலாலம்பூர்: அடுத்த பொதுத் தேர்தலில் வெற்றி பெற்றால், மலேசியாவின் பிரதமராக நீடிக்க முகைதீனுக்கு ஆதரவு வழங்குவதாக அம்னோ, பாஸ் கட்சிகள் தெரிவித்துள்ளன.

அரசாங்கத்தை கவிழ்ப்பதற்காக எதிர்க்கட்சிகள் ஆதரவைத் திரட்டி வரும் இவ்வேளையில் தமது அரசாங்கத்திற்குப் போதுமான ஆதரவு கிடைக்கும் என்ற நம்பிக்கையை கட்சிகளின் இந்த உறுதி தமக்கு வழங்கியிருப்பதாக பிரதமர் முகைதீன் நம்பிக்கை தெரிவித்தார்.

புத்ரஜெயாவில் நடைபெற்ற கூட்டத்தில் இம்முடிவு எடுக்கப்பட்டதாக அம்னோ பொதுச் செயலாளர் அன்வார் மூசா கூறினார்.

எதிர்க்கட்சிகளின் கூட்டணியில் பிரதமர் வேட்பாளர் யார் என்பதில் குழப்பம் நீடித்து வருவது குறிப்பிடத்தக்கது.

மலேசியாவில் அடுத்த பொதுத் தேர்தல் 2023ஆம் ஆண்டில் தான் நடைபெறவுள்ளது என்றாலும் அங்கு நீடிக்கும் அரசியல் குழப்பத்தால் விரைவில் தேர்தல் நடைபெற வாய்ப்புள்ளதாகக் கூறப்படுகிறது.


மலேசியாவுக்கு கடத்தப்பட இருந்த 1.42 டன் போதைப்பொருள் பிடிபட்டது

மலேசியாவுக்கு கடத்தப்பட இருந்ததாக நம்பப்படும் 1.42 டன் எடையுள்ள ‘ஐஸ்’ எனப்படும் போதைப்பொருளை தாய்லாந்து அதிகாரிகள் நேற்று (ஜூலை 2) பறிமுதல் செய்தனர். அதன் மதிப்பு சுமார் 39 மில்லியன் ரிங்கிட் (S$12.7 மில்லியன்) எனக் கூறப்படுகிறது.

தாய்லாந்தின் நாகோன் சி தம்மராட் பகுதியில் இரண்டு தாய்லாந்து நாட்டவர் இதன் தொடர்பில் கைது செய்யப்பட்டுள்ளனர்.

பேங்காக்கிலிருந்து, தாய்லாந்து - மலேசியா எல்லைப் பகுதியில் இருக்கும் டாக் பாய்க்கு இரும்புப் பாளங்களைக் கொண்டு செல்லும் கனரக வாகனத்தில் 35 பைகளுக்குள் அந்த போதைப்பொருள்கள் மறைத்து வைக்கப்பட்டிருந்ததாக அதிகாரிகள் தெரிவித்தனர்.

டாக் பாயிலிருந்து மலேசியாவுக்குள் அதனைக் கடத்திச் செல்லும் நபரிடம் இந்த போதைப்பொருளை அவ்விருவரும் ஒப்படைக்க இருந்ததாக விசாரணையில் தெரியவந்துள்ளது.

அனைத்து செய்திகளையும் முழுமையாக வாசிக்க தமிழ் முரசு சந்தாதாரராகுங்கள்!
https://tmsub.sg/online


ஆள்கடத்தல் தொடர்பில் ஜோகூர் குடிநுழைவுத் துறையைச் சேர்ந்த மூத்த பெண் அதிகாரி கைது

ஜோகூர் குடிநுழைவுத் துறையில் மூத்த பெண் அதிகாரி ஒருவருக்கு ஆள்கடத்தல் நடவடிக்கைகளில் தொடர்பிருக்கலாம் என்ற சந்தேகத்தின் பேரில் அந்த அதிகாரியை போலிசார் கைது செய்துள்ளனர்.

குடிநுழைவுத் துறை அலுவலகத்தில் உதவி இயக்குநர் பதவியில் இருக்கும் அந்த 50 வயது பெண் அதிகாரி நேற்று முன்தினம் (ஜூலை 1) கைது செய்யப்பட்டதாக மாநில போலிஸ் தலைமை ஆணையர் அயோப் கான் மைதின் பிட்சை தெரிவித்தார்.

கடந்த மாதம் 23ஆம் தேதி கைது செய்யப்பட்ட மூன்று குடிநுழைவுத்துறை அதிகாரிகளிடம் நடத்திய விசாரணையில் கிடைத்த தகவல்களின்படி அந்த பெண் அதிகாரி பணியில் இருக்கும்போது வேலையிடத்திலேயே கைது செய்யப்பட்டதாக திரு அயோப் கான் தெரிவித்தார்.

மலேசியாவில் நடமாட்டக் கட்டுப்பாட்டு ஆணை விதிக்கப்படுவதற்கு முன்பாக, போலி குடிநுழைவு ஸ்டாம்பை பயன்படுத்தி இந்தோனீசிய நாட்டவர்களை மலேசியாவுக்குள் கடத்தும் செயலில் இந்தக் குழு ஈடுபட்டதாக நம்பப்படுவதாக இன்று (ஜூலை 3) நடைபெற்ற செய்தியாளர் கூட்டத்தில் அவர் தெரிவித்தார்.

கைது செய்யப்பட்ட அதிகாரி மீது, ஆள் கடத்தலுக்கு எதிரான சட்டப் பிரிவு 26A, வெளிநாட்டவரை கடத்துவதற்கு எதிரான சட்டம் 2007, ‘சொஸ்மா’ எனப்படும் பாதுகாப்புக் குற்றங்கள் (சிறப்பு நடவடிக்கைகள்) சட்டம் 2012 ஆகியவற்றின் கீழ் குற்றம் சாட்டப்படும் என்றும் திரு அயோப் கான் தெரிவித்தார்.

ஜோகூரின் கிழக்கு கடற்கரைப் பகுதியில் ஆள்கடத்தலில் ஈடுபட்டதன் தொடர்பில் இது வரை 23 அமலாக்க அதிகாரிகள் கைது செய்யப்பட்டிருப்பதாகக் குறிப்பிட்டார். அவர்களில் 14 பேர் போலிசார், ஐவர் ராணுவத்தைச் சேர்ந்தவர்கள், நால்வர் குடிநுழைவுத் துறை அதிகாரிகள்.

அனைத்து செய்திகளையும் முழுமையாக வாசிக்க தமிழ் முரசு சந்தாதாரராகுங்கள்!
https://tmsub.sg/online


மலேசியாவில் புதிய வெற்றி முழக்கம்

பெக்கான்: மலேசியாவின் கிழக்கு மாநிலமான பாகாங்கின் சினி சட்டமன்றத் தொகுதி இடைத்தேர்தலில் தேசிய முன்னணி வென்றுள் ளது. அதன் வேட்பாளர் முகம்மது ஷரிம், 41, மொத்தம் 13,872 வாக்குகள் பெற்றார். இவரை எதிர்த்து அரசியல் கட்சிகள் சார்பில் வேட்பாளர்கள் நிறுத்தப்படவில்லை.

இரு சுயேச்சை வேட்பாளர்கள் மட்டுமே போட்டியிட்டனர். அவர்களில் ஒருவரான ஜைனுல் ஷிஷாம் என்னும் வர்த்தகர் 1,222 வாக்குகளையும் சமூகநல ஆர்வலரான முகம்மது சுக்ரி 137 வாக்குகளையும் பெற்றனர். முடிவாக, 12,650 வாக்குகள் வித்தியாசத்தில் திரு ஷரிம் வென்றார். 14வது பொதுத் தேர்தலில் இத்தொகுதியின் தேசிய முன்னணி வேட்பாளரான அபு பக்கார் ஹாருனுக்குக் கிடைத்த வாக்குகளைக் காட்டிலும் இவர் 4,622 வாக்குகள் கூடுதலாகப் பெற்றுள்ளார்.

கொவிட்-19 கொள்ளைநோய் பரவல் காலத்தில் மலேசியாவில் நடைபெற்றிருக்கும் முதல் தேர்தல் என்பதோடு மார்ச் மாதம் முகைதீன் யாசின் பிரதமர் பதவி ஏற்ற பின்னர் நடைபெற்ற முதல் தேர்தல் இது. எனவே முகைதீன் யாசினின் ஆட்சிக்கு மக்கள் கொடுத்த சான்றாக தேசிய முன்னணியும் அதனுடன் இணைந்துள்ள பாஸ் கட்சியும் கூறியுள்ளன. திரு முகைதீனின் பெரிக்கத்தான் நேஷனல் கூட்டணி இவ்விரு கட்சிகளுக்கும் அதரவு வழங்கி வருகிறது.

2018ஆம் ஆண்டு நடைபெற்ற 14வது பொதுத்தேர்தலுக்குப் பின்னர் நாடு முழுவதும் நடைபெற்ற ஆறு இடைத்தேர்தல்களில் தேசிய முன்னணி வென்றுள்ளது.

கேமரன் மலை, தஞ்சோய் பியாய், கிம்மானிஸ் ஆகிய நாடாளுமன்றத் தொகுதிகளிலும் செமினி, ரந்தாவ் ஆகிய சட்டமன்றத் தொகுதிகளிலும் அந்த முன்னணியின் வேட்பாளர்கள் வாகைசூடியதைத் தொடர்ந்து சனிக்கிழமை வெற்றியும் சேர்ந்துள்ளது. இதனைப் பட்டியலிட்ட அம்னோ தலைவர் அகமது சாஹிட் ஹமிடி, மக்களின் விருப்பத் தேர்வாக இன்னும் தேசிய முன்னணியே தொடருகிறது என்றார். தேசிய முன்னணியின் சின்னம் மக்களிடம் எடுபடாது என்ற வாதம் இந்த வெற்றிகளின் மூலம் தகர்க்கப்பட்டுள்ளதாகவும் அவர் சொன்னார்.


மலேசிய மாமன்னரை 2வது முறையாக அவமதித்தவருக்கு 10 மாதச் சிறை

மலேசிய மாமன்னர், அரசியார் ஆகிய இருவரையும் பற்றி இரண்டாவது முறையாக அவதூறு பேசிய இரண்டு குற்றச்சாட்டுகளை ஒப்புக்கொண்ட ஷரில் மொஹமட் சரிஃப் என்பவருக்கு 10 மாத சிறைத் தண்டனை விதிக்கப்பட்டுள்ளது.

37 வயதான ஷரிலின் ஒவ்வொரு குற்றத்திற்கும் தலா 10 மாத சிறைத்தண்டனை விதிக்கப்பட்டு அவை இரண்டையும் அவர் ஒரே நேரத்தில் அனுபவிக்க வேண்டும் என்றும் தீர்ப்பளிக்கப்பட்டது.

தீர்ப்பளிக்கப்பட்ட பிறகு ஷரில் புன்னகைத்ததாகக் கூறப்பட்டது.

தமக்கு மனநிலை சரியில்லை என்று குறிப்பிட்ட ஷரில், தண்டனையாக அபராதம் விதிக்கும்படி நீதிமன்றத்தில் கோரினார். ஆனால், அவரது மனநிலை பற்றி எந்த ஒரு அறிக்கையையும் அவர் சமர்ப்பிக்கவில்லை.

மலேசியாவின் எட்டாவது பிரதமர் பதவியேற்றபோது, நேரலையில், இஸ்தானா நெகரியின் இன்ஸ்டகிராம் கணக்கில் ஷரில் அந்த அவதூறு பதிவுகளை வெளியிட்டார் என்று கூறப்பட்டது.

இவர் இதற்கு முன்னரும் மாமன்னரைப் பற்றி அவதூறு பேசிய குற்றத்திற்காக இரண்டு மாத சிறைத் தண்டனை அனுபவித்தது குறிப்பிடத்தக்கது.


மகாதீரின் விண்ணப்பம் தள்ளுபடி

புத்ராஜெயா: மலேசிய முன்னாள் பிரதமர் நஜிப் ரசாக் மீதான அதிகாரத்தைத் தவறாக பயன்படுத்தியது தொடர்பான வழக்கில், முந்திய நீதிமன்றத் தீர்ப்பை மறுஆய்வு செய்ய கோரிய முன்னாள் பிரதமர் டாக்டர் மகாதீர் முகமதுவின் விண்ணப்பத்தை மத்திய நீதிமன்றம் தள்ளுபடி செய்தது. நஜிப் மீதான இந்த வழக்கை 2016ஆம் ஆண்டில் டாக்டர் மகாதீரும் கைருதீனும் பதிவு செய்திருந்தனர்.


மலேசியாவில் தேர்தல் ஆணையர் பதவி விலகல்

தேர்தல் ஆணையத் தலைவர் அசார் அசிசான், 58, பதவி விலகியதை ஆணையம் உறுதிப்படுத்தியுள்ளது.

அவரது பதவி விலகலை அரசர் ஏற்றுக்கொண்டதாக இன்று வெளியான செய்தி குறிப்பிட்டது.

அடுத்த தலைவர் தேர்ந்தெடுக்கப்படும் வரையிலும் அதன் துணைத் தலைவர் அஸ்மி ஷாரோம் தலைவர் பணிகளை மேற்கொள்வார்.

2018ஆம் ஆண்டு செப்டம்பர் மாதம் திரு அசார் அசிசான் தேர்தல் ஆணையத்தின் தலைவராக நியமிக்கப்பட்டார்.


மலேசியாவில் ஆள்கடத்தலின் தொடர்பில் முன்னாள் அரசியல்வாதி உட்பட 6 பேர் மீது குற்றச்சாட்டு

ராவாங்குக்கு அருகில் சடலமாகக் கண்டுபிடிக்கப்பட்ட திரு ஆர். ஆறுமுகத்தைக் கடத்தியதன் தொடர்பில் அரசியல்வாதி ஒருவர் உட்பட ஆறு பேர் மீது இன்று (ஜூலை 9) மலேசியாவின் குற்றவியல் நீதிமன்றத்தில் குற்றம் சாட்டப்பட்டது.

K. ராமச்சந்திரன், 50; அஸாரி ஷரோம் ஷைமி, 56; முகமது துரை அப்துல்லா, 52; ஷேக் இஸ்மாயில் ஷேக் ஹசன், 26; N. விக்னேஸ்வரர், 28; பங்ளாதேஷ் நாட்டவரான 42 வயது காசி நஸ்ருல் ஆகியோர் அந்த அறுவர்.

சொத்து மேம்பாட்டாளரான திரு ஆறுமுகத்தைக் கடத்துவதற்கு மற்ற ஐவரையும் ராமச்சந்திரன் உதவிக்கு வைத்துக்கொண்டதாக குற்றம் சாட்டப்பட்டது.

இன்று காலை 9.40 மணியளவில் நீதிமன்றத்துக்கு வந்தபோது ஆறு பேரும் சங்கிலியால் பிணைக்கப்பட்டிருந்ததாகக் கூறப்பட்டது.

அஸாரி ஷரோம் ஷைமி, முகமது துரை அப்துல்லா, ஷேக் இஸ்மாயில் ஷேக் ஹசன், விக்னேஸ்வரர், காசி நஸ்ருல் ஆகியோர் $50 மில்லியன் (RM153 மில்லியன்) பிணைப்பணம் கோரும் நோக்கில் ஆறுமுகத்தைக் கடத்தியதாக நீதிமன்ற ஆவணத்தில் குறிப்பிடப்பட்டது.

பண்டார் ஸ்ரீ டாமன்சராவில் உள்ள ஜாலான் மர்கோசாவில் உள்ள ஒரு விளையாட்டுத் திடலில் ஜூன் 3ஆம் தேதி காலை 10.30 மணியளவில் உடற்பயிற்சி செய்துகொண்டிருந்தபோது அவர்கள் இந்தக் குற்றத்தைப் புரிந்ததாகக் கூறப்பட்டது.

பாட்டாங் காலி மாநிலத்தில் நாட்டின் 13வது பொதுத் தேர்தலில் பிகேஆர் கட்சியின் சார்பில் வேட்பாளராக ராமச்சந்திரன் இருந்தது குறிப்பிடத்தக்கது. குற்றச்செயலில் ஈடுபட்டதாகக் கூறப்படும் அந்த ஐவரையும் அவ்விடத்தில் ராமச்சந்திரன் உதவிக்கு அமர்த்தியதாகக் கூறப்பட்டது.

அந்த ஐவரும் ஆள்கடத்தல் சட்டம் 1961ன் மூன்றாவது பிரிவின்கீழ் குற்றம் சாட்டப்பட்டுள்ள வேளையில், ராமச்சந்திரன் மீது இந்தக் குற்றச்சாட்டுடன், குற்றவியல் தண்டனைச் சட்டப் பிரிவு 109ன் கீழும் குற்றம் சாட்டப்பட்டுள்ளது.

குற்றச்சாட்டு நிரூபணமானால் அவர்கள் அனைவருக்கும் மரண தண்டனை அல்லது ஆயுள் தண்டனை விதிக்கப்படலாம்.

அவர்கள் அறுவருக்கும் பிணை மறுக்கப்பட்டது.

ராமச்சந்திரனை மட்டும் வழக்கறிஞர் R. சிவராஜ் பிரதிநிதித்தார். மற்றவர்களின் சார்பில் வழக்கறிஞர்கள் யாரும் பிரதிநிதிக்கவில்லை.

இந்த வழக்கு மீண்டும் ஆகஸ்ட் 27 அன்று விசாரணைக்கு வரும்.

ஆறுமுகத்தின் உடல் பட்டு 27க்கு அருகில் ஜாலான் ராவாங் பெஸ்டாரி ஜெயாவில் கண்டுபிடிக்கப்பட்டதாக சிலாங்கூர் குற்றவியல் விசாரணைத் துறை தலைமை மூத்த துணை ஆணையர் ஃபட்ஸில் அகமது ஜூன் 27 அன்று கூறினார்.

திரு ஆறுமுகம் கடத்தப்பட்டது பற்றிய புகார் ஜூன் 10ஆம் தேதி பெறப்பட்டதாக அவர் குறிப்பிட்டார். கடத்தல்காரர்கள் திரு ஆறுமுகத்தின் மகனைத் தொடர்புகொண்டு, பிணைத்தொகை கோரினர்.

திரு ஆறுமுகத்துக்கு பரிச்சயமான ஒருவர்தான் இந்தக் கடத்தல் சம்பவத்தின் மூளையாகச் செயல்பட்டிருப்பது விசாரணையில் தெரியவந்ததாக திரு ஃபட்ஸில் குறிப்பிட்டார்.

திரு ஆறுமுகமும் அவரது கடத்தல் சம்பவத்தில் மூளையாகச் செயல்பட்டவரும் நண்பர்கள் என்றும் பல ஆண்டுகளாக வர்த்தகத் தொடர்பில் இருந்ததாகவும் விசாரணையில் தொடர்புடைய ஒருவர் தெரிவித்ததாகக் கூறப்பட்டது.

அண்மைக்காலமாக, பணம் தொடர்பான மனக்கசப்பு இவ்விருவருக்கும் இருந்ததாக தி நியூ ஸ்ட்ரெய்ட்ஸ் டைம்ஸ் செய்தி குறிப்பிட்டது.


மலேசியாவில் வழக்கறிஞர் கொல்லப்பட்ட வழக்கில் 6 பேருக்கு மரண தண்டனை

துணை அரசு தரப்பு வழக்கறிஞராக இருந்த திரு அந்தோனி கெவின் மொராயிஸ் 2015ஆம் ஆண்டு கொல்லப்பட்ட வழக்கில், மருத்துவர் ஆர். குணசேகரன், 55, உட்பட ஆறு பேருக்கு மரண தண்டனை விதித்து மலேசியாவின் உயர் நீதிமன்றம் தீர்ப்பளித்துள்ளது.

R. தினேஷ்வரன், AK தினேஷ் குமார், M. விஸ்வநாத், S. நிமலன், கடன் வழங்கும் தொழில் புரியும் S. ரவி சந்திரன் ஆகியோர் மரண தண்டனை பெற்ற மற்ற ஐவர்.

2015ஆம் ஆண்டு செப்டம்பர் மாதம் காலை 7 மணிக்கும் இரவு 8 மணிக்கும் இடைப்பட்ட நேரத்தில் சுபாங் ஜெயாவில் திரு மொராயிசை கொலை செய்ததாக இந்த அறுவர் மீதும் குற்றம் சாட்டப்பட்டிருந்தது.

தற்காப்பு வழக்கறிஞர்கள் தங்களது கட்சிக்காரர்கள் மீது சுமத்தப்பட்ட குற்றச்சாட்டுகள் மீதான சந்தேகத்தை உரிய முறையில் நிரூபிக்கவில்லை என்று நீதிமன்றத்தில் குறிப்பிடப்பட்டது.

திரு அந்தோனி கெவின் மொராயிசின் அண்ணன் ரிச்சர்ட் மொராயிஸ் உட்பட அவர்களது குடும்பத்தார் இன்று நீதிமன்றத்துக்கு வந்திருந்தனர். நீதிபதி தீர்ப்பை வாசித்தபோது அவர்கள் உணர்ச்சி மேலிட்டவர்களாக இருந்தனர். தீர்ப்பு மகிழ்ச்சி அளிப்பதாகக் குறிப்பிட்ட திரு ரிச்சர்ட், தங்கள் தரப்பு வழக்கறிஞர்கள் வியக்கத்தக்க வகையில் செயல்பட்டதாகத் தெரிவித்தார்.

“எனது தம்பியின் மரணத்துக்கு நியாயம் வேண்டி நீண்ட காலம் காத்திருந்தேன்,” என்றார் திரு ரிச்சர்ட்.

குற்றவாளிகளின் குடும்பத்தாரும் நீதிமன்றத்துக்கு வந்திருந்தனர். தீர்ப்பைக் கேட்டதும் சிலர் கண்ணீர் சிந்தினர்.

தீர்ப்பை வாசித்தபோது குற்றவாளிகள் மௌனமாக இருந்தனர். பின்னர் அவர்கள் அனைவரும் சங்கிலியில் பிணைக்கப்பட்டு நீதிமன்ற அறையிலிருந்து அழைத்துச் செல்லப்பட்டனர்.

2016ஆம் ஆண்டு ஏப்ரல் 6ஆம் தேதி தொடங்கிய வழக்கு விசாரணையில் வாதியின் தரப்பில் 70 சாட்சிகளும் பிரதிவாதியின் தரப்பில் 14 சாட்சிகளும் விசாரிக்கப்பட்டனர்.

2017ஆம் ஆண்டு நவம்பர் மாதம் 17ஆம் தேதி தற்காப்பு வாதத்தைச் சமர்ப்பிக்க பிரதிவாதிகளுக்கு உத்தரவிடப்பட்டது.

2015ஆம் ஆண்டு செப்டம்பர் 4ஆம் தேதி திரு அந்தோனி கெவின் மொராயிஸ் ஜாலான் டுட்டாமாஸ் ராயா சென்டுலில் பலரால் கடத்தப்பட்டு எண் 1 ஜாலான் USJ1/6D, சுபாங் ஜெயாவுக்கு கொண்டு செல்லப்பட்டார்.

அதற்கு அடுத்த நாள் அவரைத் தொடர்புகொள்ள முடியவில்லை என திரு ரிச்சர்ட் போலிசில் புகார் அளித்தார்.

பல நாட்களுக்குப் பிறகு திரு அந்தோனி கெவின் மொராயிசின் கார் பாதி எரிந்த நிலையில் பேராக்கில் உள்ள தோட்டம் ஒன்றில் கண்டுபிடிக்கப்பட்டது.

குற்றவாளி என சந்தேகிக்கப்பட்ட எழுவரில் ஒருவர் அளித்த தகவலின்படி, சுபாங் ஜெயாவில் 2015 ஆம் ஆண்டு செப்டம்பர் 16ஆம் தேதி திரு மொராயிசின் உடல் சிமென்ட் நிரப்பப்பட்ட டிரம் ஒன்றுக்குள் கண்டுபிடிக்கப்பட்டது.


அஸ்மின் அலி: மலேசியா வெளிநாட்டு ஊழியர்களைச் சார்ந்திருப்பதைக் குறைக்க வேண்டும்

மலேசியாவில் கடினமான வேலைகளுக்கு பெரும்பாலும் வெளிநாட்டு ஊழியர்களை நம்பியிருப்பதால் அங்கு சுமார் 5 மில்லியன் வெளிநாட்டு ஊழியர்கள் இருப்பதாக அந்நாட்டு அனைத்துலக வர்த்தக, தொழில்துறை அமைச்சரான திரு அஸ்மின் அலி தெரிவித்துள்ளார்.

 வேலை அனுமதிச் சீட்டு இல்லாமல் இருப்பவர்களையும் சேர்த்து அவர் அந்த எண்ணிக்கையில் குறிப்பிட்டுள்ளார்.

நிறுவனங்கள் தானியக்க முறைக்கு விரைவில் மாற வேண்டிய சூழலை கொவிட்-19 நெருக்கடி ஏற்படுத்தியிருப்பதாக அவர் கூறினார். இதன் மூலம் வெளிநாட்டு ஊழியரணியைப் பெரிதும் சார்ந்திருக்க வேண்டியதிருக்காது என்றார் அவர்.

மலேசியாவின் 12வது திட்டத்தில் இந்த அம்சம் வலியுறுத்தப்படும் என்று இன்று அஸ்மிடா டெக்னிகல் காலெஜ் திறப்பின்போது அவர் குறிப்பிட்டார்.

தொழில்நுட்ப முதலீடுகளை ஈர்ப்பதற்கு, முதலில் தொழில்துறைத் தேவைகளைப் பூர்த்தி செய்யத் தேவையான மனிதவள மேம்பாட்டில் கவனம் செலுத்த வேண்டும் என்றார் அவர்.

கொவிட்-19 நெருக்கடியால் மத்திய வருமானக் குடும்பங்கள் பல குறைந்த வருமானக் குடும்பங்களாக வேண்டிய சூழல் ஏற்பட்டதையும் அவர் சுட்டிக் காட்டினார்.

குறைந்த வருமானக் குடும்பங்களாக இருந்தவர்களின் நிலை இன்னும் மோசமடைந்துள்ளது என்றும் அவர் கூறினார்.

போக்குவரத்து, ஜவுளித்துறை உட்பட 16 துறைகளில் உள்ள 105 நிறுவனங்களில் 1,185 வேலை வாய்ப்புகள் இருப்பதாகவும் அவர் தெரிவித்தார்.


கோலாலம்பூரில் ஆற்றில் விழுந்த கார்

கோலாலம்பூரிலுள்ள சோகோ கடைத்தொகுதிக்கு அருகிலுள்ள ஆற்றில் கார் ஒன்று இன்று விழுந்தது. காலை 8.30 மணி அளவில் கார் ஓட்டுநர் தனது வாகனத்தின் மீதான கட்டுப்பாட்டை இழந்ததை அடுத்து அந்தக் கார் ஆற்றுக்குள் விழுந்ததாக த ஸ்டார பத்திரிகை தெரிவித்தது. ஓட்டுநரின் பெயரையோ வயதையோ எப்படி அவர் கட்டுப்பாட்டை இழந்தார் என்பதையோ அந்தப் பத்திரிகை குறிப்பிடவில்லை. ஆயினும், அவர் மருத்துமனைக்கு அனுப்பப்பட்டதாகக் கூறப்படுகிறது.

கார் விழுந்த ஆற்றின் நீரோட்டம் பலமாக இருந்ததால் மீட்புப் பணியாளர்கள் மிகுந்த கவனத்துடன் இந்தப் பிரச்சினையை அணுகியதாக அந்நாட்டின் தீயணைப்பு மற்றும் மீட்புத் துறை தெரிவித்தது. அந்தக் காரும் காலை 10.74 மணிக்குள் அகற்றப்பட்டதாக அது கூறியது.


பலத்தை நிரூபித்த மலேசிய பிரதமர் முகைதீன்

மலேசிய நாடாளுமன்றத்தில் தமது பெரும்பான்மையை நிரூபித்ததன் மூலம் கடந்த சில மாதங்களாக நிலவிய நிச்சயமற்ற நிலைக்கு பிரதமர் முகைதீன் யாசின் முற்றுப்புள்ளி வைத்தார்.நாடாளுமன்ற நாயகர் அரிஃப் முகம்மது யூசோஃப்பை பதவிநீக்கம் செய்ய பிரதமர் முகைதீன் முன்மொழிந்த தீர்மானம் இரண்டு வாக்கு வித்தியாசத்தில் இன்று நிறைவேற்றப்பட்டது.

பெர்சத்து கட்சியின் தலைவரான திரு முகைதீன், கடந்த மார்ச் மாதம் 1ஆம் தேதி மலேசியப் பிரதமராக பதவி ஏற்றார்.
 ஆனால், முன்னாள் பிரதமரான டாக்டர் மகாதீர் முகம்மது, மொத்தம் 222 உறுப்பினர்களைக் கொண்ட நாடாளுமன்றத்தில் இன்னமும் தமக்கு 115 பேரின் ஆதரவு இருப்பதாகக் கூறி வந்தார்.

இந்நிலையில், மன்ற நாயகரை மாற்றுவது குறித்த தீர்மானம் தொடர்பாக நேற்று நடந்த வாக்கெடுப்பு 111-109 என்ற கணக்கில் நிறைவேற்றப்பட்டது. ஒரே ஒரு எம்.பி. மட்டும் கூட்டத்தில் கலந்துகொள்ளவில்லை. துணை நாயகர் ரஷீத் ஹஸ்னோன் வாக்கெடுப்பை நடத்தியதால் அவர் வாக்களிக்கவில்லை.
 இதையடுத்து, திரு முகைதீனின் ‘பெரிக்காத்தான் நேஷனல்’ கூட்டணி, தேர்தல் ஆணையத்தின் முன்னாள் தலைவர் அசார் அஸிஸான் ஹாருணை நாடாளுமன்றத்தின் புதிய நாயகராக நியமிக்க முடிவு செய்தது. இந்த முடிவை எதிர்க்கட்சிகள் கடுமையாக எதிர்த்தன.

“நாடாளுமன்றத்தின் புனிதத்தன்மைக்குக் களங்கம் ஏற்படுத்தக்கூடிய தவற்றைச் செய்யாதீர்கள். புதிய வேட்பாளர் இருக்கிறார் என்பது அறிவுக்கு ஒவ்வாத காரணம். தனது கடமைகளைச் சரிவர நிறைவேற்றிய ஒருவரை மன்ற நாயகர் பதவியில் இருந்து நீக்குவதற்கு உறுதியான காரணம் இருந்தால், அதை நாங்கள் பரிசீலிப்போம்,” என்று எதிர்க்கட்சித் தலைவர் அன்வார் இப்ராஹிம் முன்னதாக நடந்த நாடாளுமன்ற விவாதத்தின்போது கூறினார்.
 அதேபோல, டாக்டர் மகாதீரும் மன்ற நாயகரை மாற்றும் தீர்மானத்திற்கு எதிர்ப்பு தெரிவித்தார்.

“இன்னொரு வேட்பாளர் இருக்கிறார் என்பதற்காக மன்ற நாயகரைப் பிரதமர் மாற்ற முடியும் என்று அரசியலமைப்புச் சட்டத்திலோ அல்லது நாடாளுமன்ற நிலையாணைகளிலோ நான் படித்ததில்லை,” என்று டாக்டர் மகாதீர் கூறினார்.அத்துடன், “பிரதமர் பதவிக்கு என்னிடமும் இன்னொரு வேட்பாளர் உண்டு,” என்றும் அவர் வேடிக்கையாகச் சொன்னார்.

தான் சொல்வதை எல்லாம் செய்யக்கூடிய மன்ற நாயகர் வேண்டும் என அரசு விரும்புகிறது என்றும் ஆனால் மன்ற நாயகரின் பணி அதுவல்ல என்றும் டாக்டர் மகாதீர் குறிப்பிட்டார்.

இதைத் தொடர்ந்து, ஆளும் கூட்டணி எம்.பி.யான திரு அஸீஸ் ரஹீம், டாக்டர் மகாதீருக்குப் பதிலடி கொடுத்தார்.
 தாம் பிரதமராக இருந்தபோது, எந்தத் தவற்றையும் இழைக்கவில்லை என்றபோதும் நீதி, காவல், ஊழல் தடுப்பு ஆகிய துறைகளின் தலைவர்களை டாக்டர் மகாதீர் மாற்றியதாக திரு அஸீஸ் சாடினார்.

சட்டத்திற்கு உட்பட்டே மன்ற நாயகரை மாற்றும் நடவடிக்கை இடம்பெறுவதாகவும் மன்றம் தீர்மானித்தால் புதிய நாயகரைத் தேர்ந்தெடுக்கலாம் என்றும் சட்ட அமைச்சர் தகியுதீன் ஹசன் விளக்கமளித்தார். டாக்டர் மகாதீர் பிரதமராக இருந்தபோது, அரசாங்கத்தின் சட்ட, குடிமைப் பணித் துறைகளில் உயர்நிலையில் இருக்கும் வழக்கறிஞர்களை விட்டுவிட்டு, தனியார் துறை வழக்கறிஞர்களை தலைமைச் சட்ட அதிகாரியாகவும் ஊழல் தடுப்புப் பிரிவின் தலைவராகவும் நியமிக்கப்பட்டதைஆளும் கூட்டணியைச் சேர்ந்த வேறு சில எம்.பி.க்கள் திரும்ப திரும்பச் சுட்டிக்காட்டினர்.

இதனிடையே, இன்று பிற்பகலில் நாடாளுமன்றத்தின் புதிய நாயகராக தேர்தல் ஆணையத்தின் முன்னாள் தலைவர் அசார் அஸிஸான் ஹாருண் தேர்வு செய்யப்பட்டார். துணை நாயகர் ரஷீத் ஹஸ்னோன் திரு அசாரை மன்றத்தில் அறிமுகம் செய்ய, எதிர்க்கட்சி எம்.பி.க்களின் பெரும் எதிர்ப்புக்கு இடையே திரு அசார் மன்ற நாயகராக பதவி ஏற்றுக்கொண்டார்.அந்தப் பதவியை ஏற்பதில் தமக்கு எந்த வருத்தமும் இல்லை என்றார் திரு அசார்.

பிரதமர் முகைதீன் மீது டாக்டர் மகாதீர் கொண்டு வந்துள்ள நம்பிக்கையில்லாத் தீர்மானம் எப்போது விவாதத்திற்கு எடுத்துக் கொள்ளப்படும் என்பதை முடிவுசெய்ய தமக்கு அதிகாரமில்லை என்றும் அதுகுறித்து மன்ற நாயகர் அலுவலகமே முடிவுசெய்யும் என்றும் அவர் தெரிவித்துள்ளார்.


‘துன், பிரதமர் பதவியிலிருந்து நீங்கள் ஓடிப்போய் விட்டீர்கள்’

கோலாலம்பூர்: மலேசிய நாடாளுமன்றம் நேற்று பரப்பரப்பான சூழ்நிலையில் கூடியது.

முதல் காரியமாக சபாநாயகரை மாற்றும் தீர்மானத்தை ஆளும் கட்சி உறுப்பினர்கள் கொண்டு வந்தனர்.

இதனால் உறுப்பினர்களிடையே கடும் வாக்குவாதம் ஏற்பட்டது. தீர்மானத்தை எதிர்த்துப் பேசிய முன்னாள் பிரதமர் டாக்டர் மகாதீர், தற்போதைய சபாநாயகர் முஹமது அரிஃபை மாற்ற வேண்டிய காரணத்தை தேசிய கூட்டணி விளக்கவில்லை,” என்றார். இதற்கு தேசிய முன்னணியைச் சேர்ந்த உறுப்பினர்கள் பதிலளித்தனர்.

கடந்த பிப்ரவரி மாதம் அரசியல் நெருக்கடி ஏற்பட்டபோது பிரதமர் மகாதீரே பதவியில் நீடிக்க வேண்டும் என்று தாங்கள் விரும்பியதாக தேசிய முன்னணியைச் சேர்ந்த இரண்டு உறுப்பினர்கள் குறிப்பிட்டனர்.

பாஸ் கட்சியும் சரவாக்கின் கபுங்கான் கட்சியும் இதற்கு ஆதரவாக இருந்ததாகவும் அவர்கள் கூறினர்.

அம்னோவின் அராவ் தொகுதி உறுப்பினரான ஷஹிடான் காசிம், பிரதமர் பதவியிலிருந்து விலகுவதில் டாக்டர் மகாதீர் உறுதியாக இருந்தார்,” என்றார்.

இதனால் தேசிய முன்னணி, பாஸ், கபுங்கான் ஆகியவற்றைச் சேர்ந்த எம்பிக்களுக்கு வேறு ஒருவரை பிரதமர் பதவிக்கு முன்மொழிவதைத் தவிர வேறு வழியில்லாமல் போய்விட்டது என்றார் அவர்.

“இவை எல்லாமே உங்களால்தான் நடந்தது, துன், நீங்கள் (டாக்டர் மகாதீர்) பதவி விலகியதால்தான் இது நடந்தது. இப்போது சபாநாயகரையும் மாற்ற வேண்டிய கட்டாயம் ஏற்பட்டுள்ளது. துன், தேசிய முன்னணியைச் சேர்ந்த நாங்களும் பாஸ் மற்றும் கபுங்கான் கட்சியினரும் நீங்கள் பிரதமராக இருக்க ஆதரவு தெரிவித்தோம். ஆனால், நீங்கள் பதவியிலிருந்து விலகிவிட்டீர்கள்,” என்று அவர் கூறினார்.

அப்போது பாலிங் நாடாளுமன்ற உறுப்பினரான அப்துல் அஸிஸ் ரஹீம், நீங்கள் ஓடிப்போய் விட்டீர்கள்,” என்று கத்தினார்.

மேலும் தொடர்ந்து பேசிய ஷஹிடான் காசிம், “நீங்கள் பதவி விலகியதால் மற்றொருவரை பிரதமர் பதவிக்கு பெயர் குறிப்பிட வேண்டிய அவசியம் ஏற்பட்டது. நீங்கள் பதவியிலிருந்து விலகியிருக்கக்கூடாது, இல்லையென்றால் போர்ட் டிக்சன் உறுப்பினரை (அன்வார் இப்ராஹிம்) பிரதமர் பதவிக்கு முன்மொழிந்திருக்க வேண்டும். ஆனால் நீங்கள் அதையும் செய்யாமல் பதவி விலகியதால் திரு முகைதீன் யாசினை பிரதமர் பதவிக்கு முன்மொழிய வேண்டியிருந்தது. பிரதமர் பதவியிலேயே மாற்றம் ஏற்பட்டுள்ளதால் மற்ற பதவிகளுக்கும் மாற்றம் ஏற்பட வேண்டும்,” என்று வலியுறுத்தினார்.

அம்னோவை சேர்ந்த மற்றொரு உறுப்பினரான புங் முக்தார், ஷஹிடானின் கருத்தை வரவேற்றார். தேசிய முன்னணி, பாஸ், கபுங்கான் ஆகியவற்றின் எம்பிக்கள் மகாதீரின் பதவி விலகலை விருப்பமில்லாமல் ஏற்றுக் கொண்டதாக அவர் கூறினார்.

“அராவ் உறுப்பினர் கூறியதே உண்மை, உங்களால்தான் எல்லாமே நடந்தது, மாமன்னரும் பதவியிலிருந்து விலக வேண்டாம் என்று உங்களை அறிவுறுத்தியிருந்தார். ஆனால் அதையும் மீறி பதவியை நீங்கள் துறந்து விட்டீர்கள். இதற்கு மாற்று ஏற்பாடு செய்ய ேவண்டிய நிலை ஏற்பட்டது,” என்று திரு புங் முக்தார் தெரிவித்தார்.


சலவை இயந்திரத்துக்குள் 3 பூனைகளை வைத்ததாக ஆடவர் கைது

மலேசியாவில் சலவை செய்யும் இயந்திரத்திற்குள் மூன்று பூனைகளை வைத்துக் கொன்றதாக கூறப்படும் சந்தேக நபர், நான்கு நாட்களுக்குத் தடுப்புக் காவலில் வைக்கப்பட்டுள்ளார்.

ஞாயிற்றுக்கிழமை நள்ளிரவு வேளையில், கெபொங் பகுதியின் சுய சேவை சலவைக் கடை ஒன்றுக்கு, ஆடவர் பூனைகளைக் கொண்டு சென்று இயந்திரத்திற்குள் வைப்பதைக் காட்டும் காணொளி இணையத்தில் பரவலாக பகிரப்பட்டது.

இதையடுத்து அதே நாளன்று சந்தேக நபர் அதிகாரிகளிடம் சிக்கினார். மூன்று பூனைகளையும் சித்திரவதைக்கும் துன்பத்திற்கும் உட்படுத்தியதன் தொடர்பில் அவர் மீது விசாரணை மேற்கொள்ளப்பட்டுள்ளது.


சிங்கப்பூர், மலேசியா இடையே குறிப்பிட்ட சில பயணங்களை அனுமதிக்க திட்டம்

நீண்டகாலக் குடிநுழைவு அனுமதிச் சீட்டு வைத்திருப்பவர்களுக்கும் அத்தியாவசிய வர்த்தகம், வேலை தொடர்பாக பயணம் செய்வோருக்கும் அடுத்த மாதம் 10ஆம் தேதிக்குள் எல்லை கடந்த பயணங்களை அனுமதிக்க சிங்கப்பூரும் மலேசியாவும் இலக்கு கொண்டுள்ளன.

வெளியுறவு அமைச்சர் டாக்டர் விவியன் பாலகிருஷ்ணனும் மலேசிய வெளியுறவு அமைச்சர் ஹிஷாமுதீன் உசேனும் இதுகுறித்து இன்று (ஜூலை 14) அறிவித்தனர்.

அத்தியாவசிய வர்த்தக, அலுவலகப் பணிகளுக்காக மலேசியாவுக்கும் சிங்கப்பூருக்கும் சென்று வர ‘தடையற்ற இருதரப்புப் பயணமுறை’ வழிசெய்யும். இதற்குத் தகுதி பெறுவோர் நடைமுறைப்படுத்தப்படும் முன்னெச்சரிக்கை நடவடிக்கைகளுக்கு உட்பட வேண்டும்.

கொவிட்-19 மருத்துவப் பரிசோதனையைச் செய்துகொள்வது, தங்கள் பயணத் திட்டங்களைச் சமர்ப்பிப்பது ஆகியவை அவற்றில் அடங்கும்.

வர்த்தகத்துக்காகவும் வேலை தொடர்பாகவும் நீண்டகால குடிநுழைவு அனுமதிச் சீட்டு வைத்திருப்போர் சிங்கப்பூரர்களும் மலேசியர்களும், இரு நாடுகளுக்கும் அவ்வப்போது சென்று வர மேற்கொள்ளப்படும் பயண ஏற்பாடு உதவியாக இருக்கும்.

வேலை செய்யும் நாட்டில் குறைந்தது தொடர்ச்சியாக மூன்று மாதங்கள் இருந்துவிட்டு அவர்கள் குறுகிய கால விடுப்புக்கு தங்கள் சொந்த நாட்டுக்குத் திரும்பலாம். விடுப்பு முடிந்ததும் அவர்கள் மீண்டும் வேலை செய்யும் நாட்டுக்குச் சென்று குறைந்தது தொடர்ச்சியாக மூன்று மாதங்களுக்குப் பணிபுரிய வேண்டும்.
 இந்த இரண்டு திட்டங்களுக்கான செயல்முறைகளை உறுதி செய்ய சம்பந்தப்பட்ட இருநாட்டு அரசாங்கங்களுக்கும் அடுத்த மாதம் 10ஆம் தேதி வரை கால அவகாசம் உள்ளது.


மலேசிய நீரிணையில் சீனக் கப்பல்கள்:  நான்கு ஆண்டுகளில் 89 தடவை ஊடுருவல்

கோலாலம்பூர்: சர்ச்சைக்குரிய தென்சீனக் கடல் பகுதியின் மலேசிய நீரிணையில் சீனக் கடலோரக் காவல் படையும் கடற்படை கப்பல்களும் பலமுறை ஊடுருவி இருப்பதாக மலேசிய அரசு அறிக்கை ஒன்று நேற்று தெரிவித்தது. இந்த ஊடுருவல் சம்பவங்கள் 2016ஆம் ஆண்டுக்கும் 2019ஆம் ஆண்டுக்கும் இடைப்பட்ட காலத்தில் 89 தடவை நடந்திருப்பதாகவும் தெரிவிக்கப்பட்டது.

மலேசிய கடற்படை அனுமதிக்க மறுத்தும் சீனக் கப்பல்கள் அவ்விடத்தில் தொடர்ந்து இருந்ததாகவும் கூறப்பட்டது.

முக்கிய வர்த்தகப் பாதையாக கருதப்படும் தென்சீனக் கடல் பகுதியில், பெரும்பான்மை தன்னுடையது என்று சீனா கூறி வர, அமெரிக்காவுக்கும் சீனாவுக்கும் இதன் தொடர்பில் பதற்ற நிலை அதிகரித்த வண்ணம் உள்ளது. இந் நிலையில் மலேசியா நேற்று அதன் அறிக்கையை வெளியிட்டது.

தன் நீரிணையில் அத்துமீறி வந்ததன் தொடர்பில் மலேசியா ஆறு முறை தன் கண்டனத்தைத் தெரிவித்துள்ளது. இவ்வாண்டு மலேசியாவின் பொருளியல் பகுதியில் சீன ஆராய்ச்சிக் கப்பல் ஒன்று, ஒரு மாத காலமாக இருந்து கண்காணித்தது.

தென்சீனக் கடல் பகுதி விவகாரம் தொடர்பில் மலேசியாவுடன் பிலிப்பீன்ஸ், புரூணை, வியட்நாம், தைவான் ஆகிய நாடுகளும் வெவ்வேறு உரிமைக் கோரிக்கைகளை முன்வைத்துள்ளன.


உறைவிடப் பள்ளிகளில்  காலாவதியான உணவுப் பொருட்கள்

கோலாலம்பூர்: மலேசியாவின் 13 உறைவிடப் பள்ளிகளுக்கு வழங்கப்பட்ட 28 வகை உணவுப் பொருட்களில் காலாவதியாகும் தேதி குறிப்பிடப்படவில்லை, அல்லது அவை காலாவதியாகி 427 நாட்கள் வரை ஆகியிருந்தன. அத்துடன் 12 பள்ளிகளின் சமையல் கூடங்கள் சுகாதாரக் குறைபாடுகளுடன் இருந்ததாகவும் நேற்று வெளியிடப்பட்ட அரசாங்கத் தலைமைக் கணக்காய்வாளரின் அறிக்கை தெரிவித்தது.


மலேசிய மக்கள்தொகை 32.7 மில்லியன்; குடிமக்களல்லாதோர் 3 மில்லியன்

மலேசியாவில் இவ்வாண்டு மக்கள்தொகை 32.7 மில்லியனாக இருக்கும் என மதிப்பிடப்படுகிறது. கடந்த ஆண்டைவிட இவ்வாண்டு மக்கள்தொகை 0.2 மில்லியன் அதிகம்.

நேற்று நடைபெற்ற மெய்நிகர் செய்தியாளர் சந்திப்பில் மலேசியாவின் தலைமை புள்ளிவிவர நிபுணர் முகம்மது உஸிர் மஹிதின் இதனைத் தெரிவித்தார்.

மலேசிய குடிமக்கள் அல்லாதோரின் எண்ணிக்கை கடந்த ஆண்டுடன் ஒப்பிடுகையில், இவ்வாண்டு 0.1 மில்லியன் குறைந்ததே மக்கள்தொகை வளர்ச்சி விகிதம் மெதுவடைந்ததற்குக் காரணம் என்று டாக்டர் உஸிர் கூறினார்.

கடந்த ஆண்டு குடிமக்கள் அல்லாதோரின் எண்ணிக்கை 3.1 மில்லியனாக இருந்தது.

“கொவிட்-19 நோய்ப் பரவல் சூழலில் நடமாட்டக் கட்டுப்பாட்டு ஆணை நடப்பில் இருந்த காலகட்டத்தில் மலேசியாவில் இருந்த வெளிநாட்டினர் தாயகத்திற்குத் திரும்பியதாலும் மலேசிய எல்லைகள் மூடப்பட்டதாலும் இந்த நிலை ஏற்பட்டுள்ளது,” என்று அவர் விவரித்தார்.

மலேசிய மக்கள்தொகையில் 29.7 மில்லியன் பேர் குடிமக்களாவர். குடிமக்கள் அல்லாதோரில் பெரும்பாலானோர் இந்தோனீசியர்கள் மற்றும் பிலிப்பீன்ஸ் நாட்டவர்கள்.

“குடிமக்களின் வளர்ச்சி விகிதம் 1.1 விழுக்காடு என நிலையாக இருந்து வருகிறது. கடந்த ஆண்டுடன் ஒப்புநோக்க, அவர்களின் எண்ணிக்கை 0.3 மில்லியன் கூடியுள்ளது,” என்று டாக்டர் உஸிர் தெரிவித்தார்.

இதற்கிடையே, மலேசிய மக்கள்தொகை மூப்படைந்து வருகிறது. கடந்த ஆண்டுடன் ஒப்பிடையில் இவ்வாண்டு 0 முதல் 14 வரை வயதுடையவர்களின் எண்ணிக்கை 0.2 விழுக்காட்டுப் புள்ளி குறைந்துள்ளது.

மக்கள்தொகையில் 15 முதல் 64 வயது வரை உடையவர்களின் எண்ணிக்கை 0.1 விழுக்காட்டுப் புள்ளி குறைந்துள்ளது. குடிமக்கள் அல்லாதோரின் எண்ணிக்கை சற்று குறைந்ததே இதற்குக் காரணம் என டாக்டர் உஸிர் விளக்கமளித்தார்.

மாறாக, இதே காலகட்டத்தில் 65 வயதுக்கும் மேற்பட்டவர்களின் எண்ணிக்கை 0.3 விழுக்காட்டுப் புள்ளி கூடியுள்ளது.

பாலினத்தைப் பொறுத்தவரை, பெண்களைவிட ஆண்களே அதிகம் உள்ளனர். மலேசியாவில் 15.9 மில்லியன் பெண்களும் 16.8 மில்லியன் ஆண்களும் உள்ளனர்.

இனவாரியாக பார்க்கையில், இந்தியர்கள் மற்றும் சீனர்களின் எண்ணிக்கை தொடர்ந்து குறைந்து வருகிறது. சீனர்களின் எண்ணிக்கை 0.2 விழுக்காட்டுப் புள்ளி குறைந்து 22.6 விழுக்காடாக உள்ளது. இந்தியர்களின் எண்ணிக்கை 0.1 விழுக்காட்டுப் புள்ளி குறைந்து 6.8 விழுக்காடாக உள்ளது. மாறாக, மலாய்க்காரர்களின் எண்ணிக்கை 0.3 விழுக்காட்டுப் புள்ளி கூடி 69.6 விழுக்காடாக உள்ளது.


மலேசியாவில் மின்னியல் வாக்களிப்பு முறை பரிசீலனை

கோலாலம்பூர்: மலேசிய அரசாங்கம், அடுத்த பொதுத் தேர்தலில் மின்னியல் வாக்களிப்பு முறையை அறிமுகப்படுத்துவது குறித்து ஆராய்ந்து வருகிறது.

மின்னியல் வாக்களிப்புக்கான சாத்தியத்தை ஆராயுமாறு சம்பந்தப்பட்ட அமைப்புகளுக்கும் அது உத்தரவிட்டுள்ளது.

பிரதமர் அலுவலக அமைச்சரான தக்கியுதின் ஹசன், “வாக்காளர்களின் கல்வித் தகுதி, பாதுகாப்பு, செலவு உள்ளிட்ட ரகசிய தரவுகளை மின்னியல் வாக்களிப்பு முறை உள்ளடக்கி இருக்கிறது என்று குறிப்பிட்டார்.

ரகசியத்தன்மை மற்றும் பாதுகாப்பு காரணங்களுக்காக மின்னியல் வாக்களிப்பு முறை இன்னமும் திருப்திகரமான நிலையை எட்டவில்லை என்றார் அவர்.

இது குறித்த இறுதி முடிவை அரசாங்கத்திடம் தெரிவிப்பதற்கு முன்பு சம்பந்தப்பட்ட தரப்புகளுடன் தொடர்ந்து ஆலோசனை நடத்தப்படும் என்று அவர் சொன்னார்.

நாடாளுமன்றத்தில் நேற்று கேள்வி பதில் நேரத்தின்போது அமைச்சர் பேசினார்.

மலேசியப் பிரதமர் முகைதீன் யாசின் தலைமையிலான தேசிய கூட்டணி அரசாங்கம் ஆட்சியில் அமர்ந்து நான்கு மாதங்களே ஆன நிலையில் மின்னியல் வாக்களிப்பு முறை பற்றி அதிகம் பேசப்படுகிறது.

நாட்டின் 15வது பொதுத் தேர்தலுக்கு 2023ஆம் ஆண்டு வரை கால அவகாசம் உள்ளது.

ஆனால் கொரோனா கிருமி பரவும் தற்போதைய சூழ்நிலையில் எந்த நேரத்திலும் தேர்தல் அறிவிக்கப்படலாம் என்று அரசியல் விமர்சகர்கள் கூறுகின்றனர்.

மேலும் தற்போதைய அரசாங்கம் குறுகிய பெரும்பான்மையுடன் ஆட்சியில் உள்ளதால் எந்த நேரத்திலும் நாடாளுமன்றம் கலைக்கப்படலாம் என்று எதிர்பார்க்கப்படுகிறது.

நாடாளுமன்றத்தில் நேற்று பேசிய அம்னோ கட்சி உறுப்பினரான மஹ்ட்ஸிர் காலித், “மலேசியாவில் திடீர் தேர்தல் நடைபெற்றால் மின்னியல் வாக்களிப்பு முறைக்கு அரசாங்கம் தயாராக இருக்கிறதா?” என்று கேள்வி எழுப்பினார்.

இதற்குப் பதிலளித்துப் பேசிய திரு தக்கியுதின், பிரேசில், எஸ்டோனியா, இந்தியா, சுவிட்சர்லாந்து, அமெரிக்கா போன்ற நாடுகளில் மின்னியல் வாக்களிப்பு முறை இருப்பதைச் சுட்டிக் காட்டினார்.

இருந்தாலும் தாளில் வாக்களிக்கும் பழைய முறைக்கு திரும்ப பல நாடுகள் முடிவு செய்துள்ளதாகக் கூறப்படுவதை அவர் ஒப்புக்கொண்டார்.

“தேர்தல் முடிவுகள் குறித்து கேள்வி எழுப்ப ஏற்கெனவே பல்வேறு பிரச்சினைகள் இருக்கின்றன. இந்நிலையில், மின்னியல் வாக்களிப்பு முறை வலுவானது என்பது இன்னமும் நிரூபணமாகவில்லை,” என்று திரு தக்கியுதின் சொன்னார்.


‘மலேசியப் பொருட்களை வாங்குங்கள்’

கோலாலம்பூர்: கொவிட்-19 கிருமிப் பரவலால் பாதிக்கப்பட்டுள்ள பொருளியலை மீட்டெடுக்க ‘மலேசியாவுக்காக செலவிடுங்கள்’ என்று மக்களுக்கு மலேசிய அரசாங்கம் கோரிக்கை விடுத்துள்ளது.

“உள்ளூர் பொருட்களை வாங்குவதற்காக செலவிடப்படும் ஒவ்வொரு ரிங்கிட்டும் நாட்டின் பொருளியல் போட்டித்திறனுடன் இருப்பதை உறுதி செய்யும்,” என்று பிரதமர் முகைதீன் யாசின் கூறினார்.

“செலவு செய்வதால் நாட்டின் பொருளியலில் தொடர் விளைவுகள் ஏற்படும். வேலை வாய்ப்புகள் உருவாகும். மக்களின் வருமானம் அதிகரிக்கும்,” என்று அவர் குறிப்பிட்டார்.

‘மலேசியப் பொருட்களை வாங்குங்கள்’ எனும் இயக்கத்தைத் தொடங்கி வைத்து அவர் பேசினார்.

“உள்ளூரில் தயாரிக்கப்பட்ட பொருட்களை பிரபலப்படுத்த அரசாங்கம் தொடர்ந்து முயற்சிகளை எடுக்கும். அரசாங்க அமைப்புகளும் உள்ளூர் பொருட்களைத் தருவிப்பதற்கு முன்னுரிமை வழங்கும்.

“மலேசியாவின் சேவைகளையும் பொருட்களையும் அனைத்துலக அளவில் மேம்படுத்த வர்த்தகக் கண்காட்சி, இணையம் வழி வர்த்தகம் போன்றவற்றுக்கு மலேசிய வர்த்தக அமைப்பு ஏற்பாடு செய்யும்.

“அனைத்துலக இணையத் தளங்கள் மூலம் தொழில் முனைவர்கள் வெளிநாட்டுச் சந்தைகளில் உள்ள வாய்ப்புகளைக் கண்டறியலாம். ஏற்றுமதி வர்த்தக நடவடிக்கைளைத் தொடங்கும் தொழில் முனைவர்களுக்கு 5,000 ரிங்கிட் நிதியுதவி வழங்கப்படும்,” என்று பிரதமர் முகைதீன் மேலும் தெரிவித்தார்.


வெளிநாடுகளில் 20,000 மலேசிய மாணவர்கள் தவிப்பு

கோலாலம்பூர்: மலேசியா, வெளி நாடுகளில் உள்ள ஆயிரக்கணக்கான மாணவர்கள் நாடு திரும்ப உதவி செய்துள்ளது.

இருந்தாலும் இன்னமும் 20,000 மாணவர்கள் வெளிநாடுகளில் தவிப்பதாக பிரதமர் அலுவலக அமைச்சரான முஹமது ரிட்சுவான் யூசோப் நேற்று தெரிவித்தார்.

கொவிட்-19 பரவல் காரணமாக அனைத்துலக எல்லைகள் மூடப்பட்டுள்ளதால் வெளிநாட்டில் உள்ள மாணவர்களை கட்டம் கட்டமாக தாயகத்துக்கு அழைத்து வருவதற்கான ஏற்பாடுகளை அரசாங்கம் செய்து வருவதாக அவர் கூறினார்.

“குறிப்பாக படிப்பை முடித்த மாணவர்களை தாமதிக்காமல் தாயகத்துக்கு அழைத்து வர முயற்சிகள் எடுக்கப்படுகின்றன. கல்வி அமைச்சும் அவர்கள் நாடு திரும்புவதை உறுதி செய்யும்,” என்று கிளந்தான் நிகழ்ச்சி ஒன்றில் பங்கேற்ற பிறகு செய்தியாளர்களிடம் அமைச்சர் முஹமது ரிட்சுவான் யூசோப் கூறினார்.

மாணவர்களை அழைத்து வருவதில் உள்ள சிக்கல்களை அமைச்சர் சுட்டிக்காட்டினார்.

உதாரணமாக, அவர்கள் தங்கியுள்ள நாடு அனைத்துலக விமானச் சேவைகளை அனுமதிக்கிறதா என்பதை கவனிக்க வேண்டும். அமெரிக்கா போன்ற நாடுகளில் கிருமித்தொற்று அதிகமாகக் காணப்படுகிறது. இந்தச் சூழ்நிலையில் விமானச் சேவைகளுக்கு அனுமதி வழங்கினால் மாணவர்களை அழைத்து வர முடியும் என்று அவர் கூறியதாக பெர்னாமா குறிப்பிட்டது.

அண்மைய வாரங்களாக மலேசிய அரசாங்கத்தின் ஏற்பாட்டின் மூலம் எகிப்திலிருந்து 5,000 மாணவர்களும் ஆஸ்திரேலியாவிலிருந்து 200 மாணவர்களும் நாடு திரும்பி யுள்ளனர்.

இதற்கிடையே வெள்ளிக் கிழமை கோலாலம்பூர் அனைத்துலக விமான நிலையம் வழியாக மொத்தம் 707 மலேசியர்கள் நாடு திரும்பியதாக மூத்த அமைச்சர் இஸ்மாயில் சப்ரி யாக்கோப் தெரி வித்தார்.

சீனா, இந்தோனீசியா, கத்தார், ஐக்கிய அரபு சிற்றரசு, சிங்கப்பூர், கம்போடியா, பிலிப்பீன்ஸ், ஹாங் காங், பாகிஸ்தான், சவூதி அரேபியா, ஜப்பான் ஆகிய நாடுகளிலிருந்து அவர்கள் வந்ததாகவும் அவர் கூறினார்.

“அவர்களில் 706 பேருக்கு கட்டாயமாக வீட்டில் தனிமைப் படுத்திக்கொள்ள உத்தரவிடப்பட்டுள்ளது. ஒருவர் மருத்துவ மனையில் சேர்க்கப்பட்டுள்ளார்,” என்று நேற்று வெளியிட்ட அறிக் கையில் அமைச்சர் தெரிவித்தார்.

நேற்று காலை மேலும் 96 மலேசியர்கள் சிறப்பு மலிண்டோ விமானத்தின் மூலம் இந்தியாவி லிருந்து மலேசியா திரும்பியதாகவும் அவர்களில் 62 பேர் தப்லிக் உறுப்பினர்கள் என்றும் தெரிவிக்கப்பட்டது.

“கொேரானா கிருமித் தொற்று ஆபத்துள்ள நாட்டிலிருந்து வந்த தால் நிலாயில் உள்ள அரசாங்க வசிப்பிடத்தில் அவர்கள் தனிமைப் படுத்தப்பட்டுள்ளனர் என்று அமைச்சர் மேலும் கூறினார்.


பல மனிதர்களை விழுங்கிய 350 கிலோ முதலை மரணம்

கோத்தகினபாலு: பல மனித உயிர்களைப் பறித்து வந்ததாக நம்பப்படும் நான்கு மீட்டர் நீளமுள்ள முதலை ஒன்று, பொறியில் அகப்பட்டு இறந்தது.

மலேசியாவின் சாபா மாநிலத்தில் உள்ள கலபாக்கான் பகுதிவாசிகள் பலரது மரணத்திற்குக் காரணம் எனக் கூறப்படும் 350 கிலோ எடையுள்ள முதலையின் உடல், நேற்று முன்தினம் வனவிலங்கு அதிகாரிகளால் கண்டுபிடிக்கப்பட்டது. முதலையால் தாக்கப்பட்ட சம்பவங்கள் பல நடந்து வந்ததை அடுத்து, அதைச் சிக்க வைப்பதற்காக அதிகாரிகள் பொறிகள் வைத்தனர்.

முதலை அகப்பட்டதும் முதலையால் இறந்தவர்களின் குடும்பங்களுக்குத் தகவல் தெரிவிக்கப்பட்டது. முதலையின் உடலை வெட்டித் திறக்க வேண்டும் என்று குடும்பத்தார் கேட்டுக்கொண்டனர். முதலையின் வயிற்றில் மனிதக் கைகள் இருந்தன. அவை பலியானவரது குடும்பத்தாரிடம் ஒப்படைக்கப்பட்டன.


மலேசிய இந்திய பெண்ணுக்கு கௌரவம்

பிரபல மலேசிய இந்திய யூடியூப் பிரபலம் எஸ். பவித்ராவை மலேசியாவின் ஈப்போ நகரம் கௌரவித்திருக்கிறது.

ஈப்போவின் 'சின்னமாக' 28 வயது பவித்ராவை அங்கீகரிக்கும் விதமாக இவ்விருதை இதன் மேயர் ருமைஸி பகரின் அவருக்கு வழங்கி வாழ்த்து தெரிவித்தார்.

சமையல் குறிப்பு காணொளிகளைப் பதிவேற்றம் செய்து பிரபலமடைந்த திருமதி பவித்ரா, புந்தோங் பகுதியில் பிறந்தவர் என்பதை திரு ருமைஸி சுட்டினார்.

இந்த விருது மிஷல் இயோ என்ற நடிகைக்கும் கொடுக்கப்பட்டுள்ளது. விருது கிடைத்ததில் தமக்கு மிகுந்த மகிழ்ச்சி என்றும் தம்மை ஆதரித்த அனைவருக்கும் நன்றி தெரிவிப்பதாகவும் திருமதி பவித்ரா கூறினார்.


மலேசியாவில் மீண்டும் உத்துசான்; மாமன்னர் பாராட்டு

கோலாலம்பூர்: மலேசியாவின் ஆகப்பழமையான மலாய் மொழி நாளேடான ‘உத்துசான் மலேசியா’ ஒன்பது மாதங்களுக்குப் பிறகு மீண்டும் கடைகளுக்குத் திரும்பியிருக்கிறது.கடந்த அக்டோபர் மாதம் அந்த நாளேடு நிறுத்தப்பட்டது.

‘நம்பகத்தன்மைக்கு முன்னுரிமை’ என்ற புதிய தாரக மந்திரத்துடன் அது வெளியிடப்பட்டுள்ளது. அதன் துணை வெளியீடான ‘கோஸ்மோ’வும் இன்று முதல் விற்பனைக்கு வந்துள்ளது.

‘மீடியா மூலியா’ எனும் புதிய நிர்வாகத்தின் கீழ் இரண்டு இதழ் களும் செயல்படும்.

இந்த நிறுவனம், ‘தொழில் அதிபர் சையது முக்தார் அல்புகாரிக்குச் சொந்தமான ‘அரோரா மூலியா’ நிறுவனத்தின் கீழ் இயங்கும்.
 இதனால் ‘உத்துசான் மலேசியா’, ‘கோஸ்மோ’ ஆகிய இரண்டும் திரு சையது முக்தார் அல்புகாரியின் நேரடிக் கட்டுப்பாட்டில் இருக்கும் எனத் தெரிகிறது.
 இதற்கு முன்பு இவை இரண்டும் அம்னோவின் கட்டுப்பாட்டில் இருந்துவந்தன. ஒன்பது மாதங் களுக்கு முன்பு நிதி நெருக்கடி ஏற்பட்டதால் இரண்டு இதழ்களும் நிறுத்தப்பட்டன.

இதனால் 800 பேர் வேலை இழக்க நேரிட்டது.

திரு சையது முக்தார், மலேசியாவின் ஆகப்பெரிய ஊடக நிறுவனமான ‘மீடியா பிரிமா’விலும் 31.22 விழுக்காடு பங்கை வைத்துள்ளார். மீடியா பிரிமாவின் கீழ் ‘டிவி3’, ‘என்டிவி7’, ‘8டிவி’, ‘டிவி9’ ஆகிய நான்கு முன்னணி தனியார் தொலைக்காட்சி ஒளி வழிகள் செயல்படுகின்றன.
 இந்த ‘மீடியா பிரிமா’, ‘நியூ ஸ்ட்ரெய்ட்ஸ் டைம்ஸ் பிரஸ்’ஸின் தாய் நிறுவனமாகும்.

‘நியூ ஸ்ட்ரெய்ட்ஸ் டைம்ஸ் பிரஸ்’ நிறுவனம், முன்னணி நாளேடு களான ‘நியூ ஸ்ட்ரெய்ட்ஸ் டைம்ஸ்’, ‘பெரித்தா ஹரியான்’, ‘ஹரியான் மெட்ரோ


மலேசியாவில் முகக்கவசம் கட்டாயமாகலாம்

பொது இடங்களில் மக்கள் முகக்கவசம் அணிவதைக் கட்டாயப்படுத்துவது குறித்து மலேசிய அரசாங்கம் பரிசீலித்து வருவதாக அந்நாட்டுப் பிரதமர் முகைதீன் யாசின் தெரிவித்துள்ளார்.

தொலைக்காட்சி, சமூக ஊடகத் தளங்கள் வழியாக நாட்டு மக்களிடம் நேற்று உரையாற்றிய அவர், இது குறித்த மேல் விவரங்கள் விரைவில் அறிவிக்கப்படும் எனத் தெரிவித்தார்.

மலேசியாவில் இம்மாதம் 13 புதிய கிருமித்தொற்றுக் குழுமங்கள் அடையாளம் காணப்பட்டுள்ளதைத் தொடர்ந்து பிரதமர் முகைதீனின் இந்த அறிவிப்பு வெளியாகியுள்ளது.

கொரோனா கிருமித்தொற்று இன்னமும் ஓயவில்லை என்றபோதும், மலேசியர்கள் சிலர் பொறுப்பற்ற, அலட்சியப் போக்குடன் நடந்துகொள்வது கவலை அளிப்பதாக அவர் சொன்னார்.

“மீட்சிக்கான நடமாட்டக் கட்டுப்பாடு ஆணை நடப்பில் இருக்கும் காலகட்டத்தில் ஒவ்வொரு தனிநபர், குடும்பம், சமூகம் என அனைத்து தரப்பும் முதல்நிலையில் பங்காற்றுகின்றன.

“வெளியே செல்லும்போது முகக்கவசம் அணிய வேண்டும் என்றும் சமூக இடைவெளியைக் கடைப்பிடிக்க வேண்டும் என்றும் பிள்ளைகளுக்குப் பெற்றோர் நினைவூட்ட வேண்டும்,” என்று பிரதமர் முகைதீன் அறிவுறுத்தினார்.

“எனக்கு என்ன கவலை தருகிறது என்றால், கடந்த சில நாட்களாக கொவிட்-19 சம்பவங்கள் மீண்டும் இரட்டை இலக்க அடிப்படையில் பதிவாகின்றன. இந்த நிலை குறித்து நாம் மெத்தனமாக இருந்துவிடக்கூடாது. கிருமித்தொற்றுச் சம்பவங்கள் மீண்டும் அதிகரித்தால் அரசாங்கம் மீண்டும் முடக்கநிலையை அறிவிப்பதை நீங்கள் விரும்ப மாட்டீர்கள் என்பது எனக்குத் தெரியும்,” என்றார் அவர்.

கிருமித்தொற்றுச் சம்பவங்கள் அதிகரித்ததைத் தொடர்ந்து, கடந்த மார்ச் 18ஆம் தேதி மலேசியாவில் நடமாட்டக் கட்டுப்பாட்டு ஆணை பிறப்பிக்கப்பட்டது.

அன்றாடம் பதிவான புதிய சம்பவங்கள் படிப்படியாக குறைந்ததை அடுத்து, கடந்த ஜூன் 10ஆம் தேதியிலிருந்து மீட்சிக்கான நடமாட்டக் கட்டுப்பாடு ஆணையை மலேசிய அரசாங்கம் பிறப்பித்தது. இதன் மூலம் பெரும்பாலான வர்த்தகங்கள், வழிபாட்டுத் தலங்கள், விளையாட்டுகள் மீண்டும் தொடங்க அனுமதி வழங்கப்பட்டது.

மீட்சிக்கான நடமாட்டக் கட்டுப்பாடு ஆணை ஆகஸ்ட் 31ஆம் தேதி வரை நடப்பில் இருக்கும் என எதிர்பார்க்கப்படுகிறது.

எனினும், புதிய கிருமித்தொற்றுச் சம்பவங்கள் அண்மையில் மெல்ல அதிகரித்து வருகின்றன. கடந்த வெள்ளிக்கிழமையிலிருந்து நாள் ஒன்றுக்கு சராசரியாக 14 புதிய சம்பவங்கள் பதிவாகி உள்ளன.

மலேசியாவில் நேற்று முன்தின நிலவரப்படி, கிருமித்தொற்று கண்டவர்களின் மொத்த எண்ணிக்கை 8,779ஆக இருந்தது. பாதிக்கப்பட்டவர்களில் 97 விழுக்காட்டினருக்கும் அதிகமானோர் குணம் அடைந்து வசிப்பிடம் திரும்பிவிட்டனர். மலேசியாவில் கிருமித்தொற்று பாதிப்பால் உயிரிழந்தவர்களின் எண்ணிக்கை 123ஆக உள்ளது.

இந்நிலையில், இம்மாதம் கண்டுபிடிக்கப்பட்ட 13 புதிய கிருமித்தொற்றுக் குழுமங்கள் குறித்து பிரதமர் முகைதீன் விவரித்தார். அவற்றில் இரண்டு குழுமங்கள், தலைநகர் கோலாலம்பூரில் உள்ள உணவகம், சராவாக்கில் உள்ள ஈரச்சந்தை ஆகியவற்றுடன் தொடர்புடையவை. எஞ்சிய குழுமங்கள், வெளிநாடுகளிலிருந்து மலேசியா திரும்பியவர்களுடன் தொடர்புடையவை.

மற்ற நாடுகளுடன் ஒப்புநோக்க, மலேசியாவில் பதிவாகியுள்ள கிருமித்தொற்றுச் சம்பவங்கள் குறைவாக இருந்தபோதிலும், மலேசியர்கள் மெத்தனமாக இருந்துவிட வேண்டாம் என்று பிரதமர் முகைதீன் கேட்டுக்கொண்டார்.

“மூன்று மாதங்களாக நாடு முடக்கப்பட்டிருந்தது போதும். நாட்டின் பொருளியல் மோசமாக பாதிக்கப்பட்டது, வர்த்தகங்களுக்கு இழப்பு ஏற்பட்டது, மக்கள் வேலை இழந்தனர். கிருமித்தொற்றுச் சம்பவங்கள் மீண்டும் அதிகரித்து, அரசாங்கம் முடக்கநிலையை மீண்டும் செயல்படுத்த நேரிட்டால், மலேசியாவுக்கு தினந்தோறும் 2 பில்லியன் ரிங்கிட் (S$650 மில்லியன்) இழப்பு ஏற்படும்.

“2.75 மில்லியன் வேலைகளைக் காப்பாற்றுவது உட்பட அரசாங்கத்தின் ஏராளமான முயற்சிகள் வீணாகிவிடும்,” என்று அவர் எச்சரித்தார்.

மலேசியாவில் தற்போது வேலையின்மை விகிதம் 5.3 விழுக்காட்டை எட்டியுள்ளது.

1980களுக்குப் பிறகு அந்நாட்டில் வேலையின்மை விகிதம் இந்த அளவை எட்டியிருப்பது இதுவே முதன்முறை.

நடமாட்டக் கட்டுப்பாட்டு ஆணை மீண்டும் அமல்படுத்தப்பட்டால், வர்த்தகங்கள் மூடப்பட வேண்டியிருக்கும் என்ற பிரதமர் முகைதீன், இதனால் வேலையின்மை விகிதம் 5.3 விழுக்காட்டைத் தாண்டிவிடும் என்றும் எச்சரித்தார். இந்த நிலை ஏற்படுவதை மலேசியர்கள் தவிர்க்க வேண்டும் என்று அவர் கேட்டுக்கொண்டார்.


‘ஜமா இஸ்லாமியா’ தலைவருக்கு ஏழு ஆண்டுகள் சிறைத் தண்டனை

ஜகார்த்தா: தென்கிழக்கு ஆசியாவின் பயங்கரவாத அமைப்பான ஜமா இஸ்லாமியாவின் உயர்மட்ட தலைவருக்கு இந்தோனீசியா நீதிமன்றம் நேற்று ஏழு ஆண்டுகள் சிறைத் தண்டனை விதித்தது.

கடந்த 2009ஆம் ஆண்டில் ஜமா இஸ்லாமியாவின் தலைவராக 56 வயது பாரா விஜயாந்தோ செயல் பட்டார்.

இந்தோனீசியாவில் சிரியாவில் போரிடுவதற்காக ஆட்களைச் சேர்த்து பயிற்சி அளித்து நிதி திரட்டிய அவர், பயங்கரவாதச் செயலில் ஈடுபட தூண்டியதாகவும் நீதிமன்ற விசாரணையில் தெரிவிக்கப்பட்டது. கடந்த 2019ஆம் ஆண்டு ஜூலையில் ஜகார்த்தாவின் புறநகர்ப் பகுதியில் இவரையும் இவரது மனைவியையும் போலிசார் கைது செய்தனர்.

“பயங்கரவாதத்தில் ஈடுபடுத்தும் நோக்கத்துடன் மற்றவர்களை அவர் தூண்டியுள்ளார்,” என்று அரசு தரப்பில் தெரிவிக்கப்பட்டது.

சிரியாவின் உள்நாட்டுப் போரில் ஈடுபட்ட பயங்கரவாத அமைப்பான சுதந்திர சிரியாவின் ராணுவம், ஜபாட் அல்-நுஸ்ரா ஆகியவற்றுடன் தொடர்பை ஏற்படுத்திக் கொள்வதற் காக பாட்ரியா, அஸ்காரி என்ற இரு போராளிகளை விஜயாந்தோ 2012ல் சிரியாவுக்கு அனுப்பி வைத்தார். இந்தோனீசியாவைச் சேர்ந்த மற்ற போராளிகளும் சிரியாவுக்குச் செல்ல சாத்தியமான வழிகளைக் கண்டறியவும் அவர்கள் கேட்டுக் கொள்ளப்பட்டனர்.

இரு போராளிகளும் இந்தோனீ சியா திரும்பிய பின் தங்கள் போர் அனுபவங்களைக் கொண்டு தாயகத்திலும் இஸ்லாமியா நாட்டை உருவாக்குவதே அவர்களுடைய நோக்கமாக இருந்தது என்று அரசு தரப்பினர் தெரிவித்தனர்.


‘மலேசியாவுக்குள் நுழைவோர் தனிமைப்படுத்தும் நிலையங்களுக்கு அனுப்பி வைக்கப்படுவர்'

மலேசிய குடிமக்கள் உட்பட மலேசியாவுக்குள் நுழையும் அனைவரும் வீட்டில் கட்டாயம் தனிமைப்படுத்திக்கொள்ள வேண்டும் என்ற உத்தரவில் மாற்றம் செய்யப்பட்டுள்ளது.

இனி வீட்டுக்குப் பதிலாக அரசாங்கத்தின் தனிமைப்படுத்தும் நிலையங்களில் அவர்கள் தங்க வேண்டும் என்று மூத்த அமைச்சர் இஸ்மாயில் சப்ரி யாக்கோப் இன்று (ஜூலை 21) அறிவித்தார்.

புதிய மாற்றம் ஜூலை 24ஆம் தேதியிலிருந்து அமலுக்கு வருகிறது.

கட்டாயமாக தனிமையில் தங்க வேண்டியவர்கள் அதற்கான முழுச் செலவையும் ஏற்க வேண்டும் என்றும் அவர் சொன்னார்.

“வீட்டில் தனிமைப்படுத்தப்பட்டவர்கள் விதிமுறைகளை மீறி நடந்து கொள்வதால் வரும் வெள்ளிக்கிழமையிலிருந்து வெளிநாடுகளிலிருந்து வருபவர்கள் வீட்டில் தனிமைப்படுத்திக்கொள்ள அனுமதிக்கப்பட மாட்டார்கள். முன்பு போல தனிமைப்படுத்தும் நிலையங்களுக்கு அவர்கள் அனுப்பி வைக்கப்படுவார்கள்,” என்று அமைச்சர் குறிப்பிட்டார்.

“வெளிநாட்டிலிருந்து வரும் நமது குடிமக்கள் வீட்டில் தனிமையில் தங்குவது கட்டாயமாக இருந்தது. ஆனால் விதிமுறைகளை மீறி கையில் அணிவிக்கப்பட்ட பட்டையுடன் உணவகங்களில் உணவு சாப்பிடுகிறார்கள். வெளிநாட்டில்இருந்து திரும்பி, 14 நாட்கள் தனி மைப்படுத்தப்பட்டவர்களை அடையாளம் காண கைப்பட்டை அறி முகப்படுத்தப்பட்டது. ஆனால் அதனுடன் அரசாங்கத்தின் விதிமுறையை மீறி அவர்கள் வெளியே செல்கின்றனர்,” என்று அவர் கூறினார்.

வெளிநாட்டிலிருந்து திரும்பும் மலேசியர்கள் இனி சளி மாதிரி கொவிட்-19 பரிசோதனை செய்துகொள்ள தேவையில்லை. தற்போது அவர்கள் தனிமைப்படுத்தும் நிலையங்களுக்கு அனுப்பி வைக்கப்படுகின்றனர். ஆனால் வெளிநாட்டவர்களிடம் கொவிட்-19 பரிசோதனை தொடர்ந்து மேற்கொள்ளப்படும் என்று திரு இஸ்மாயில் சப்ரி மேலும் தெரிவித்தார்.

அரசாங்கம் செய்துள்ள இந்த மாற்றத்தை மருத்துவ நிபுணர்களும் வரவேற்றுள்ளனர்.

மலேசிய மருத்துவ சங்கத்தின் தலைவரான டாக்டர் என். கானபாஸ்கரன், “வெளிநாடுகளிலிருந்து திரும்புவோரை வீடுகளுக்கப் பதிலாக தனிமைப்படுத்தும் நிலையங்களில் தங்க வைப்பது சிறந்தது. சில வீடுகள் சிறியதாக தங்குவதற்கு ஏற்றதாக இல்லாமல் இருக்கலாம்,” என்று அவர் குறிப்பிட்டார்.


முகக்கவசம் அணியாவிடில் சிறை: மலேசியா பரிசீலனை

பொது இடங்களுக்குச் செல்பவர்கள் கட்டாயம் முகக்கவசம் அணிய வேண்டும் என்று அறிவிக்கப்பட்டதும் அந்த விதிமுறைக்கு உட்பட மறுப்பவர்களுக்கு எத்தகைய தண்டனை விதிக்கலாம் என மலேசிய அரசாங்கம் பரிசீலனை செய்து வருகிறது.

விதிமீறுபவர்களுக்கு அபராதம் விதிப்பது அல்லது சிறைத் தண்டனை விதிப்பது குறித்து மலேசிய அரசு ஆராய்ந்து வருவதாக அந்நாட்டின் சுகாதாரத்துறை தலைமை இயக்குநர் டாக்டர் நூர் ஹிஷாம் அப்துல்லா தெரிவித்தார்.

தொற்றுநோய் தடுப்புச் சட்டத்தின்கீழ் பொது இடங்களில் இருப்பவர்கள் கட்டாயம் முகக்கவசம் அணிய வேண்டும் என்று அறிவிக்கப்பட்டால் அந்த விதிமுறையை மீறுபவர்களுக்கு 1,000 ரிங்கிட் அபராதம் அல்லது சிறைத் தண்டனை விதிக்கப்படலாம் என்றார் அவர்.

மலேசியாவில் கொரோனா கிருமித்தொற்றால் பாதிப்படைபவர்

களின் எண்ணிக்கை அதிகரித்து வருவது கவலை அளிப்பதாக அவர் கூறினார். தொடர்ந்து மூன்று நாட்களாகப் பத்துக்கும் மேற்பட்டோருக்குக் கிருமித்தொற்று ஏற்பட்டுள்ளதை அவர் சுட்டினார்.

நேற்று முன்தினம் நிலவரப்படி மேலும் 15 பேருக்கு கொரோனா கிருமித்தொற்று ஏற்பட்டிருப்பதாக அறிவிக்கப்பட்டது. அவர்களில் 11 பேருக்குச் சமூக அளவில் பாதிப்பு ஏற்பட்டது.

“முகக்கவசம் அணிந்துகொள்வதை சுகாதார அமைச்சு ஊக்குவிக்கிறது. குறிப்பாக, பொது இடங்கள், பாதுகாப்பான தூர இடைவெளியைக் கடைப்பிடிக்க சிரமமான இடங்களில் இருப்பவர்களுக்கு இது பொருந்தும்.

“முகக்கவசம் அணிவது கட்டாயமாக்கப்பட்டதும் அதை அணியாதவர்கரளுக்கு எத்தகைய தண்டனை கொடுக்கலாம் என்பது குறித்து பரிசீலனை செய்து வருகிறோம்,” என்று டாக்டர் நூர் ஹிஷாம் தெரிவித்தார்.


நஜிப் $550 மில்லியன் கூடுதல் வருமான வரி செலுத்த உத்தரவு

கோலாலம்பூர்: மலேசிய முன்னாள் பிரதமர் நஜிப் ரசாக் கூடுதலாக 1.69 பில்லியன் ரிங்கிட் (S$550 மில்லியன்) வரி செலுத்த வேண்டும் என்று கோலாலம்பூர் உயர் நீதிமன்றம் உத்தரவிட்டுள்ளது.

சாட்சியங்களை விசாரிக்காமல் தாக்கல் செய்யப்பட்ட ஆவணங்களின் அடிப்படையில் இந்த உத்தரவு பிறப்பிக்கப்பட்டுள்ளதாக நீதிமன்றம் தெரிவித்தது.

கடந்த 2019 ஜூன் 25ஆம் தேதியன்று, மலேசிய அரசாங்கம் உள்நாட்டு வருவாய் வாரியம் மூலம், நஜிப் மீது மொத்தம் 1.69 பில்லியன் ரிங்கிட் செலுத்த வேண்டும் என்றும் தீர்ப்பளித்த நாளிலிருந்து ஆண்டுக்கு 5 விழுக்காடு வட்டி, அத்துடன் செலவுகள் மற்றும் நீதிமன்றத்தால் பரிந்துரைக்கப்படும் பிற நிவாரணங்கள் வழங்கப்பட வேண்டும் என்றும் வழக்கு தொடுத்தது.

மேலும் அத்தொகையை செலுத்த நஜிப்பிற்கு 60 நாட்கள் அவகாசம் வழங்கப்பட்டபோதும் அவர் அதை செலுத்த தவறிவிட்டதாகவும் மனுவில் குறிப்பிடப்பட்டிருந்தது.

அதே ஆண்டு ஜூலை மாதம் நஜிப் வரி மதிப்பீடு தொடர்பான மேல்முறையீட்டிற்கு விண்ணப்பம் செய்திருந்தார். ஆனால் அந்த விண்ணப்பம் நிராகரிக்கப்பட்டுவிட்டது.

இதனையடுத்து, அவர் மீதான வழக்கில் தாக்கல் செய்யப்பட்ட ஆவணங்களின் அடிப்படையில் விசாரணை நடைபெற்றது.

1எம்டிபி தொடர்பான ஐந்து ஊழல் வழக்குகளையும் நஜிப் எதிர்நோக்கியுள்ளார்.

அதில் முதல் வழக்கான 1எம்டிபியின் முன்னாள் துணை நிறுவனமான எஸ்ஆர்சியின் நிதியை முறைகேடாக பயன்படுத்திய வழக்கு விசாரணை கடந்த மாதம் முடிவடைந்தது. இந்த வழக்கில் வரும் 28ஆம் தேதி தீர்ப்பு வழங்கப்படவுள்ளது.

பிப்ரவரியில் ஏற்பட்ட அதிரடி அரசியல் மாற்றத்தைத் தொடர்ந்து, நஜிப்பின் அம்னோ கட்சி ஆளும் நிர்வாகத்திற்குத் திரும்பியுள்ளது, தற்போது நடைபெற்று வரும்

1எம்டிபி ஊழல் வழக்குகள் மற்றும் விசாரணைகள் குறித்து கவலையைத் தூண்டியுள்ளது.


தனிமைப்படுத்தலின்போது உணவகத்திற்கு சென்ற பெண்ணிற்குத் தொற்று உறுதி

ஈப்போ: மலேசியாவில் கொவிட்-19 தனிமைப்படுத்தல் உத்தரவின் போது உணவகத்திற்குச் சென்று உணவருந்திய பெண்ணிற்குத் தொற்று உறுதி செய்யப்பட்டுள்ளது.

சென்ற 4ஆம் தேதி வெளிநாட்டில் இருந்து மலேசியாவிற்குச் சென்ற 72 வயதான அப்பெண் வீட்டில் தனிமைப்படுத்திக் கொள்ள உத்தரவிடப்பட்டது.

அப்போது அவருக்கு இளஞ்சிவப்பு பட்டை ஒன்று மணிக்கட்டில் கட்டப்பட்டிருந்தது. ஆனால் கடந்த ஜூலை 6ஆம் தேதி அப்பெண்மணி மெரு ராயாவில் உள்ள உணவகத்தில் உணவருந்திய புகைப்படம் பலரது கண்டனத்தைப் பெற்றது. இந்நிலையில் தனிமைப்படுத்தல் உத்தரவின் 13ஆம் நாளில் அவருக்குத் தொற்று உறுதி செய்யப்பட்டதையடுத்து கடந்த 17ஆம் தேதி அவர் மருத்துவமனையில் அனுமதிக்கப்பட்டதாக தி ஸ்டார் செய்தி கூறுகிறது. அவரது மகனுக்கும் தொற்று உறுதி செய்யப்பட்டுள்ளது.


மலேசியாவில் காணொளி, படம் பிடிக்க உரிமம் பெற வேண்டும்: அமைச்சர் சைஃபூதீன்

மலேசியாவில் சமூக ஊடகப் பயனீட்டாளர்கள், ஊடகவியலாளர்கள் உட்பட தனிப்பட்டவர்களும் நிறுவனங்களும் படப்பிடிப்பு நடவடிக்கைகளை மேற்கொள்ள வேண்டுமானால் சட்டப்படி உரிமம் பெற வேண்டும் என்று அந்நாட்டின் தொடர்பு மற்றும் பல்லூடக அமைச்சர் சைஃபூதின் அப்துல்லா தெரிவித்துள்ளார்.

நாடாளுமன்றத்தில் குளுவாங் நாடாளுமன்ற உறுப்பினர் வோங் கேட்ட கேள்வி ஒன்றுக்கு அவர் இவ்வாறு பதிலளித்தார்.

மலேசியாவில் ஆவணங்கள் இல்லாமல் உள்ள குடியேறிகள் பற்றி சர்ச்சைக்குரிய விளக்கப்படம் தயாரித்த அல் ஜசிரா ஒளிபரப்பு நிறுவனத்துக்கு எதிராக அமைச்சு விசாரணையைத் தொடங்கியுள்ள வேளையில் அமைச்சர் சைஃபூதினின் அறிக்கை வெளியாகியுள்ளது.

“முக்கிய ஊடகமாக இருந்தாலும் தனிப்பட்ட ஊடகமாக இருந்தாலும் எல்லாருக்கும் உரிமம் பெறும் விதிமுறை பொருந்தும். படப்பிடிப்பு நடவடிக்கைகளை ஊக்கப்படுத்துகிறோம். ஆனால் தற்போதைய சட்டத்தையும் விதிமுறையையும் பொறுத்து அது அமைய வேண்டும்,” என்று அமைச்சர் சைஃபூதீன் வலியுறுத்தினார்.


மலேசியாவில் ஆகஸ்ட் 1ஆம் தேதியிலிருந்து நடப்புக்கு வரும் முகக்கவசம் கட்டாயமாகிறது

கோலாலம்பூர்: மலேசியாவில் பொது இடங்களில் மக்கள் முகக்கவசம் அணிவது கட்டாயமாக்கப்படவிருக்கிறது.

ஆகஸ்ட் 1ஆம் தேதியிலிருந்து மக்கள் கட்டாயமாக முகக் கவ சத்தை அணிய வேண்டும் என்று மூத்த அமைச்சர் இஸ்மாயில் சப்ரி யாக்கோப் நேற்று தெரிவித்தார்.

கட்டாய முகக்கவச விதிமுறையை மீறுவோருக்கு அபராதம் விதிக்கப்படும் அல்லது அவர்கள் மீது வழக்குத் தொடுக்கப்படும் என்று அவர் எச்சரித்தார்.

கடந்த மூன்று நாட்களாக கிருமித்தொற்று அதிகரிப்பதாலும் விதிமுறைகள் மீறப்படுவதாலும் அரசாங்கம் இந்த முடிவை எடுத்து உள்ளதாக அவர் சொன்னார்.

“பொதுமக்களில் 50 விழுக்காட்டினர் விதிமுறைகளை பின்பற்றுவதில்லை என்று சுகாதார அமைச்சின் அறிக்கை கூறுகிறது. கிருமித் தொற்று இரட்டை இலக்குக்கு அதிகரித்துள்ளது.

“இதனால் முகக்கவசம் அணிவதை கட்டாயமாக்க அரசு முடிவு செய்தது,” என்று செய்தியாளர் கூட்டத்தில் திரு இஸ்மாயில் சப்ரி கூறினார்.

குறைந்த வருமானக் குடும்பத்தினருக்கு மேலும் நிதிச் சுமையை ஏற்ற வேண்டாம் என்பதற்காகவே முன்பு முகக்கவசத்தை கட்டாயமாக்குவதிலிருந்து அரசு விலகியிருந்தது.

ஆனால் தற்போதைய சூழ்நிலையில் கட்டாயமாக்க வேண்டியுள்ளது என்று மூத்த அமைச்சர் குறிப்பிட்டார்.


மகாதீர்: புதிய கட்சி தொடங்குவேன்

கோலாலம்பூர்: பெர்சத்துக் கட்சியிலிருந்து தாம் நீக்கப்பட்டதற்கு எதிராக தொடுக்கப்பட்ட வழக்கில் தமக்கு எதிராக தீர்ப்பு அமைந்தால் புதிய கட்சியைத் தொடங்குவேன் என்று மலேசியாவின் முன்னாள் பிரதமர் டாக்டர் மகாதீர் அறிவித்து உள்ளார்.

அடுத்த பொதுத் தேர்தலில் போட்டியிடுவது குறித்து இன்னமும் முடிவு செய்யவில்லை. இருந்தாலும் தேர்தல் பிரசாரத்தில் முக்கிய பங்காற்றுவேன் என்றார் அவர்.

திரு மகாதீர் தவிர பெர்சத்துக் கட்சியைச் சேர்ந்த இதர நான்கு உறுப்பினர்கள் கட்சியிலிருந்து விலக்கப்பட்டதற்கு எதிராக வழக்குத் தொடுத்துள்ளனர்.

ஆனால் இந்த வழக்கை தள்ளுபடி செய்ய வேண்டும் என்று பெர்சத்துக் கட்சியின் தற்போதைய தலைவரும் பிரதமருமான முகைதீன் யாசின் மற்றும் மூன்று பேர் தரப்பில் மனுத் தாக்கல் செய்யப்பட்டுள்ளது.

இந்த வழக்கு ஆகஸ்ட் 7ஆம் தேதி விசாரணைக்கு வருகிறது.

இம்மாதம் 14ஆம் தேதி பேசிய டாக்டர் மகாதீர் தாமும் தனது ஆதரவாளர்களும் திடீர் தேர்தல் நடைபெற்றால் புதிய கட்சியின் கீழ் போட்டியிட வாய்ப்பு உள்ளது என்று கூறியிருந்தார்.

பக்கத்தான் ஹரப்பானுக்கு மலாய்க்காரர்களின் ஆதரவு இல்லை என்றும் பேட்டி ஒன்றில் அவர் தெரிவித்தார்.

டாக்டர் மகாதீர் பிரதமராக இருந்தபோது பொருளியல் விவகார அமைச்சராக பணியாற்றிய கெஅடிலான் கட்சியின் முன்னாள் துணைத் தலைவர் அஸ்மின் அலி பற்றியும் அவரிடம் கேட்கப்பட்டது,

இதற்குப் பதிலளித்த டாக்டர் மகாதீர், அஸ்மின் அலியின் அரசியல் பார்வை குறுகியதாக இருக்கிறது என்றார்.

“கெஅடிலான் கட்சித் தலைவர் அன்வர் இப்ராஹிமை எதிர்க்க வேண்டும் என்பதே அஸ்மின் அலியின் இலக்காக உள்ளது. ஒருவரை பிடிக்கவில்லை என்பதற்காக அதையே குறிக்கோளாக வைத்துக் கொள்ளக்கூடாது. நாட்டின் வளர்ச்சியைப் பற்றியும் அவர் சிந்திக்க வேண்டும்,” என்று மகாதீர் சொன்னார்.


சமையல் காணொளிகள் மூலம் பிரபலமான தம்பதியரிடையே சச்சரவு; அபாயகரமான ஆயுதம் வைத்திருந்ததாக கணவர் மீது குற்றச்சாட்டு

மலேசியாவில் நடமாட்டக் கட்டுப்பாட்டு ஆணை நடப்பில் இருந்த காலத்தில் விதவிதமான சமையல் செய்முறைகளை ‘சுகு பவித்ரா’ எனும் யூடியூப் சேனலில் பதிவேற்றி பிரபலமான சுகு - பவித்ரா தம்பதிக்கு இடையே பிரச்சினை மூண்டிருக்கிறது.

மலாய் மொழியில் சரளமாகப் பேசி அசத்தும் அவர்களது காணொளிகளை 780,000 பேர் பார்த்து வருகின்றனர். இதன் தொடர்பில் அவர்களைப் பாராட்டி, பவித்ராவுக்கு ‘ஐகான் ஆஃப் ஈப்போ’ எனும் பட்டத்தை கடந்த திங்கட்கிழமை ஈப்போ நகர மேயர் வழங்கினர்.

அந்தப் பாராட்டு நிகழ்ச்சியின்போது சுகுவின் பெயரை பவித்ரா குறிப்பிடாததுதான் தம்பதியருக்கு இடையிலான பிரச்சினைக்குக் காரணம் என்று தெரிவிக்கப்பட்டதாக, தி ஸ்டார் செய்தி குறிப்பிட்டது.

கடந்த செவ்வாய்க்கிழமை (ஜூலை 21) ராஜா பெர்மைசுரி பைனன் மருத்துவமனைக்கு உறவினர் ஒருவரைப் பார்ப்பதற்காக பவித்ரா சென்றிருந்தபோது சுகு அவரைத் தாக்கியதாகக் கூறப்பட்டது. சுகு அப்போது மது அருந்தியிருந்ததாகவும் அவரிடம் அரிவாள் ஒன்று இருந்ததாகவும் தெரிவிக்கப்பட்டது.

இந்தச் சம்பவத்தின் தொடர்பில் பவித்ரா, தம் கணவர் சுகு மீது போலிசில் புகார் அளித்தார். அதன் தொடர்பில் சுகுவை போலிசார் கைது செய்தனர். மூன்று நாட்கள் விசாரணைக் காவலில் வைக்க நீதிபதி உத்தரவிட்டிருந்தார்.

அதனையடுத்து, கையில் விலங்குடன் இன்று காலை 8.45 மணியளவில் சுகு நீதிமன்றத்துக்கு அழைத்து வரப்பட்டார்.

நச்சு, வெடிபொருள்கள் மற்றும் அபாயகரமான ஆயுதங்கள் 1958 சட்டத்தின் 6(1) பிரிவின்கீழ் அவர் மீது குற்றம் சுமத்தப்பட்டுள்ளது.

இந்தக் குற்றச்சாட்டை நீதிபதி நீதிமன்றத்தில் வாசித்தபோது 29 வயதான சுகு அந்த குற்றச்சாட்டை ஒப்புக்கொள்ளவில்லை.

கடந்த செவ்வாய்க்கிழமை ராஜா பெர்மைசுரி பைனன் மருத்துவமனையின் அந்திமக்கால வார்டின் வாகனம் நிறுத்துமிடத்தில் 26 இஞ்ச் அரிவாளை வைத்திருந்ததாக நீதிமன்ற ஆவணங்கள் தெரிவித்தன.

சுகுவின் தரப்பு வழக்கறிஞர் மஹிந்தர்ஜித் சிங், சுகுவுக்கு பிணை கோரினார். சுகு மீது அவரது மனைவி பவித்ரா அளித்த போலிஸ் புகார் மீட்டுக்கொள்ளப்பட்டிருப்பதாகவும் அவர் தெரிவித்தார்.

மேலும், இது தம்பதியருக்கிடையே ஏற்பட்ட பிரச்சினை என்றும் அவர்களுக்கு 2, 8 வயதுகளில் இரண்டு மகன்கள் இருப்பதையும் சிங் குறிப்பிட்டார்.

பவித்ராவால் 10,000 ரிங்கிட்வரையிலான பிணைத் தொகை மட்டுமே செலுத்த முடியும் என்று அவர் கோரிக்கை வைத்ததையடுத்து, அவருக்கு 10,000 ரிங்கிட் பிணைத்தொகையாக நிர்ணயிக்கப்பட்டது.

அவர் மீதான குற்றம் நிரூபிக்கப்பட்டால் அவருக்கு 10 ஆண்டுகள்வரை சிறைத்தண்டனை விதிக்கப்படலாம்.

வழக்கு விசாரணை அடுத்த மாதம் 17ஆம் தேதி விசாரணைக்கு வரும்.

கடந்த 9ஆம் தேதி பிரதமர் பங்கேற்ற நிகழ்ச்சி ஒன்றில் பங்கேற்கவும் இந்தத் தம்பதிக்கு அழைப்பு விடுக்கப்பட்டிருந்தது. முன்னதாக, பிர்தமர் முகைதீன் இந்தத் தம்பதிக்கு ஒரு கேமரா, மைக்ரோ வேவ் அடுப்பு உள்ளிட்ட சமையலுக்குப் பயன்படும் சாதனங்களையும் வழங்கியிருந்தது குறிப்பிடத்தக்கது.


மலேசியாவில் கொவிட்-19 பரிசோதனை செய்ய தவறிய 2,897 பேர் மீது குற்றஞ்சாட்டப்படும்

மலேசியாவில் தனிமைப்படுத்தப்பட்டிருக்கும் காலத்தில் இரண்டாவது முறையாக கொவிட்-19 பரிசோதனையைச் செய்யத் தவறிய 2,897 பேர் மீது நீதிமன்றத்தில் குற்றஞ்சாட்டப்படும். அவர்கள் கைது செய்யப்பட்டு திங்கட்கிழமை முதல் அவர்கள் மீது நீதிமன்றத்தில் குற்றஞ்சாட்டப்படும் என்று மூத்த அமைச்சர் இஸ்மாயில் சப்ரி யாக்கோப் இன்று தெரிவித்தார்.

“இதில் சம்பந்தப்பட்டவர்களுக்கு இரண்டாவது முறையாக கிருமித்தொற்றுப் பரிசோதனையை நடத்த உத்தரவிடப்பட்டுள்ளதாக அவர் சொன்னார்.

வசிப்பிடத்தில் தனிமைப்படுத்திக்கொள்ளும் கட்டாய உத்தரவில் 9,600 பேர் வைக்கப்பட்டுள்ளதாகவும் அவர் தெரிவித்தார்.

“பாதுகாப்பு நடைமுறைகளுக்கு உட்பட்டு மக்கள் நடப்பதை உறுதி செய்ய போலிசாரும் சுகாதார அதிகாரிகளும் திடீர் சோதனை நடத்துவர்,” என்று திரு இஸ்மாயில் கூறினார்.

வெளிநாடுகளிலிருந்து மலேசியா திரும்புவோர், தனிமைப்படுத்தும் மையங்களில் 14 நாட்கள் தங்களைத் தனிமைப்படுத்திக்கொள்ள வேண்டும் என்ற விதிமுறை நேற்று முதல் நடப்புக்கு வந்துள்ளது. அதற்கான செலவை அவர்களே ஏற்றுக்கொள்ள வேண்டும்.


அரசாங்கத்தைக் குறைகூறிய பங்ளாதேஷ் நாட்டவர் கைது

கோலாலம்பூர்: மலேசியாவில் வெளிநாட்டு ஊழியர்கள் நடத்தப்படும் விதம் குறித்து அரசாங்கத்தை விமர்சித்த பங்ளாதேஷ் ஊழியர் கைது செய்யப்பட்டதாக அந்நாட்டு அரசாங்கம் தெரிவித்துள்ளது.

வெளிநாட்டு ஊழியர்களை அரசாங்கம் பாரபட்சத்துடன் நடத்தியதாக முகம்மது ரைஹான் கபிர் என்ற அந்த பங்ளாதேஷ் ஊழியர் கூறியது குறித்து அல் ஜஸீரா நிறுவனம் செய்தி ஒன்றை இம்மாதம் 3ஆம் தேதி வெளியிட்டிருந்தது. அந்த செய்தி தவறானது, நியாயமற்றது, வாசகர்களைத் தவறாக வழிநடத்துகிறது என பல்வேறு அதிகாரிகள் கருத்துக் கூறினார். அதைத் தொடர்ந்து, ரைஹானுக்கு கைதாணை பிறப்பிக்கப்பட்டு, கடந்த வெள்ளிக்கிழமை அவர் கைது செய்யப்பட்டார். மலேசியாவிலிருந்து அவர் வெளியேற்றப்படுவார் என்று குடிநுழைவுத்துறை இயக்குநர் ஜெனரல் கைருல் ஸைமி தாவுது இன்று வெளியிட்ட அறிக்கை குறிப்பிட்டது.


சமையல் காணொளிகளுக்குக் கும்பிடு போட்ட பவித்ரா

மலேசியாவில் பிரபலமடைந்த சுகு பவித்ரா யூடியூப் ஒளிவழியிலுள்ள அனைத்து காணொளிகளும் நீக்கப்பட்டுள்ளன. ஈப்போ மாநிலத்தின் பேராக் நகரைச் சேர்ந்த 28 வயது திருமதி பவித்ராவுக்கும் 29 வயது திரு சுகுவுக்கும் இடையே ஏற்பட்டுள்ள பிரச்சினையின் காரணமாக, 786,000 பேர் பின்தொடர்ந்து வந்த இந்த ஒளிவழியிலிருந்து சமையல் குறிப்புகளைக் கொண்ட அவர்களது காணொளிகள் நீக்கப்பட்டுள்ளன.

மலேசியாவின் நடமாட்டக் கட்டுப்பாட்டு உத்தரவு நிலவிய காலக்கட்டத்தில் திருமதி பவித்ரா சமைப்பதைக் காட்டும் காணொளிகளை அவர்கள் இருவரும் பதிவேற்றம் செய்ததை அடுத்து அந்நாட்டில் பிரபலம் அடைந்தனர்.

சில மாதங்களுக்குள்ளாகவே ஆயிரக்கணக்கானோர் இவர்கள் தயாரித்த காணொளிகளைப் பார்த்துள்ளனர். மலேசியப் பிரதமர் முகைதீன் யாசினைச் சந்திக்கும் வாய்ப்பையும் அவர்கள் பெற்றனர்.

ஜூலை 21ஆம் தேதியன்று எம். சுகு திருமதி பவித்ராவைத் தாக்கியதற்காகவும் அரிவாளை தம்முடன் வைத்திருந்ததற்காகவும் சுகு குற்றம் சாட்டப்பட்டிருந்தார். ‘ஈப்போவின் சின்னம்’ என்ற விருதை ஈப்போ மாநில அரசு திருமதி பவித்ராவுக்கு வழங்கியபோது தமது நன்றி உரையில் திரு சுகுவின் பெயரைக் குறிப்பிடாததால் சுகு கோபம் கொண்டு மறுநாள் குடிபோதையில் அவரைத் தாக்கியதாகச் செய்தி வெளிவந்தது.

கைது செய்யப்பட்ட சுகு பின்னர் ஈப்போ அமர்வு நீதிமன்றத்தில் குற்றம் சாட்டப்பட்டார். இருந்தபோதும் திருமதி பவித்ரா, தம் கணவரை மன்னித்துவிட்டதாக நேற்று தெரிவித்தார். தாமும் தம் கணவரும் சாதாரணமானவர்கள் என்றும் இனிமேல் எந்தப் புகழும் பாராட்டும் தங்களுக்கு வேண்டாம் என்றும் திருமதி பவித்ரா கூறினார்.


1எம்டிபி முதல் வழக்கு: நாளை தீர்ப்பு

கோலாலம்பூர்: 1எம்டிபி மோசடி தொடர்பான முதல் ஊழல் வழக்கிற்கான தீர்ப்பு நாளை அளிக்கப்படும் என்று அறிவிக்கப்பட்டுள்ளது. 1எம்டிபி மோசடியில் முன்னாள் மலேசியப் பிரதமர் நஜிப் ரசாக்கிற்குத் தொடர்பு உள்ளதா என்பதை கண்டறிய கிட்டத்தட்ட 16 மாதங்களுக்கு முன்பு விசாரணை தொடங்கியது.

மலேசிய அரசாங்கத்துக்குச் சொந்தமான 1எம்டிபி நிதியிலிருந்து திரு நஜிப்பும் அவருடன் நெருக்கமான சிலரும் கையாடியதாகக் குற்றம் சுமத்தப்பட்டுள்ளது. 1எம்டிபி நிதியிலிருந்து கையாடல் செய்த பணத்தை அவர்கள் ஹாலிவூட் திரைப்படம் ஒன்றை எடுக்கப் பயன்படுத்தியதாகக் கூறப்படுகிறது. அமெரிக்க முதலீட்டு நிறுவனமான கோல்ட்மன் சேக்ஸ் நிறுவனமும் இந்த மோசடியில் சிக்கியது. 1எம்டிபி நிதியிலிருந்து பெரும் அளவிலான பணம் கையாடல் செய்யப்பட்ட செய்தி வெளியானதும் மலேசியர்களிடையே கடும் அதிருப்தி ஏற்பட்டது. அதன் விளைவாக கிட்டத்தட்ட இரண்டு ஆண்டுகளுக்கு முன் நடைபெற்ற மலேசியப் பொதுத் தேர்தலில் அப்போது நஜிப் தலைமையில் இருந்த தேசிய முன்னணி கூட்டணி அதிர்ச்சித் தோல்வி அடைந்தது.

அதற்கு முன் ஏறத்தாழ 60 ஆண்டுகளுக்கு அந்தக் கூட்டணி ஆட்சியில் இருந்தது.

தேர்தலில் தோல்வி அடைந்ததை அடுத்து திரு நஜிப் கைது செய்யப்பட்டார். 1எம்டிபி மோசடி தொடர்பாக அவர் மீது பல குற்றச்சாட்டுகள் பதிவாகியுள்ளன.

1எம்டிபி மோசடி தொடர்பாக திரு நஜிப் மூன்று வெவ்வேறு வழக்குகளை எதிர்கொள்கிறார். இந்நிலையில், முதல் வழக்கிற்கான தீர்ப்பு நாளை அளிக்கப்படும் என்று அறிவிக்கப்பட்டுள்ளது.

திரு நஜிப்புக்குச் சொந்தமான வங்கிக் கணக்கிற்கு 1எம்டிபியின் எஸ்ஆர்சி பிரிவிலிருந்து 42 மில்லியன் ரிங்கிட் மாற்றப்பட்டதாக முன்வைக்கப்பட்ட குற்றச்சாட்டை விசாரிக்க இந்த வழக்கு நடத்தப்பட்டது. தம்மீது சுமத்தப்பட்டுள்ள அனைத்துக் குற்றச்சாட்டுகளையும் திரு நஜிப் மறுத்துள்ளார். திரு நஜிப்புக்குச் சாதகமாக தீர்ப்பு அமையும் என்று ஏஎஃப்பி செய்தி நிறுவனத்திடம் திரு நஜிப்பின் வழக்கறிஞர் திரு சஃபி அப்துல்லா நம்பிக்கை தெரிவித்தார்.

ஊழல் தொடர்பாக நான்கு குற்றச்சாட்டுகளையும் கள்ளப் பணத்தை நல்ல பணமாக மாற்றியது தொடர்பாக மூன்று குற்றச்சாட்டுகளையும் திரு நஜிப் எதிர்நோக்குகிறார். தமது வங்கி கணக்கிற்கு 1எம்டிபிக்குச் சொந்தமான பணம் மாற்றப்பட்டது குறித்து தமக்கு ஏதும் தெரியாது என்று திரு நஜிப் கூறியுள்ளார்.

1எம்டிபி மோசடிக்கு ஜோ லோ என்று அழைக்கப்படும் திரு லோ தேக் ஜோதான் மூலக் காரணம் என்பதே திரு நஜிப் தரப்பின் வாதம்.


'மகாதீரால் ஏமாற்றப்பட்டேன்'

மலேசியப் பிரதமர் டாக்டர் மகாதீர் முகம்மதால் தாம் ஏமாற்றப்பட்டதை இப்போதுதான் தெரிந்துகொண்டதாக கெஅடிலான் ராக்யாட் கட்சியைச் சேர்ந்த அன்வார் இப்ராஹிம் தெரிவித்திருக்கிறார்.

மலேசியாவின் 'சின் சியூ' நாளிதழுக்குப் பேட்டி அளித்த திரு அன்வார், ஈராண்டுக்குப் பின்னர் டாக்டர் மகாதீர் தமக்குப் பிரதமர் பதவியை அளிக்கப்போவதாகக் கொடுத்த வாக்குறுதியை தான் நம்பியதாகக் கூறினார்.

"எங்களுக்கு அப்போது தெரியவில்லை, ஆனால் இப்போது தெரியும்," என திரு அன்வார் நேற்று அந்தப் பேட்டியில் கூறினார்.

பிரதமர் பதவியை ஒப்படைக்கப்போவதாகக் கூறும் தேதியை டாக்டர் மகாதீர் மாற்றிக்கொண்டே இருந்து இறுதியில் இவ்வாண்டு நவம்பர் நடைபெறவிருக்கும் ஆசிய பசிபிக் பொருளியல் ஒத்துழைப்புச் சந்திப்புக்குப் பிறகு பதவி விலகப் போவதாகத் தெரிவித்தார்.“

பிப்ரவரி 24ஆம் தேதியன்று டாக்டர் மகாதீர் பக்கத்தான் ஹரப்பான் தலைவர்களிடம் கூறாமலேயே பிரதமர் பதவியிலிருந்து விலகினார். இதனைத் தொடர்ந்து பக்கத்தான் ஹரப்பான் அரசாங்கம் கவிழ்ந்தது.

தாம் பிரதமர் ஆவதைப் பலர் எதிர்ப்பதைத் தாம் அறிவதாக திரு அன்வார் தெரிவித்தார். "எனக்கு எதிராக பல செல்வந்தர்களும் இருந்தனர். அவர்களில் எனக்குத் தெரிந்த ஒரு மலாய்க்காரர் இருக்கிறார். அன்வார் மலாய்க்காரர்களைப் பாதுகாப்பதில்லை என்று கூறி இன விவகாரத்தை வைத்து விளையாடுகின்றனர்," என்று திரு அன்வார் சாடினார்.

தமது குறிக்கோள் பொருளியலைப் பற்றியதுதான் எனத் தெரிவித்த திரு அன்வார், அனைவரும் வெற்றியடைலாம் என்றும் சீன வர்த்தகர்கள் உள்ளிட்ட திறமையானவர்கள் அனைவரையும் ஆதரிக்கவேண்டும் என்றும் நிலைப்பாடு கொண்டுள்ளதாகக் கூறினார்.

22 மாதங்களுக்கு நீடித்த பக்கத்தான் ஹரப்பான் அரசாங்கத்தின் சரிவுக்கு டாக்டர் மகாதீரின் பதவி விலகலே காரணம் என்று திரு அன்வார் தெரிவித்தார். டாக்டர் மகாதீர் பதவி விலகாமல் இருந்திருந்தால் கட்சியின் உட்பூசல்கள் ஓரளவு தீர்க்கப்பட்டிருக்கலாம்.

"கெஅடிலான் ராக்யாட் கட்சியிலும் பிரிபூமி பெர்சாத்து மலேசியா கட்சியிலும் துரோகிகள் இருப்பது தெரிந்த ஒன்றுதான். ஆனால் இவர்கள் ஒரே வாரத்தில் காளான்களைப் போல முளைத்துள்ளனர் என நீங்கள் நினைத்தீர்களா? இதனை இவர்கள் வெகு காலத்திற்கு முன்னதாகவே

திட்டமிட்டிருந்தனர். இந்தச் சூழல் உருவாக நாம் ஏன் அனுமதித்தோம் என்பது கேள்வியாக உள்ளது," என்று அவர் கூறினார்.


மகாதீர் ஏமாற்றியது இப்போது புரிகிறது: அன்வார் இப்ராகிம்

கோலாலம்பூர்: பிரதமர் பதவி ஒப்படைக்கப்படும் எனக் கூறி தாம் டாக்டர் மகாதீரால் பலமுறை ஏமாற்றப்பட்டதாக பிகேஆர் கட்சித் தலைவர் அன்வார் இப்ராகிம் வேதனையோடு கூறியுள்ளார்.

இரண்டு ஆண்டுகளுக்குப் பிறகு பிரதமர் பதவியை டாக்டர் மகாதீர் தம்மிடம் ஒப்படைப்பார் என தாம் உறுதியாக நம்பியதாக அவர் சொன்னார்.

“தொடக்கத்தில் இது எங்களுக்குத் தெரியவில்லை, ஆனால் இப்போது புரிகிறது,” என மலேசியாவின் ‘சின் சியூ’ சீன நாளிதழுக்குப் பேட்டி அளித்த அன்வார் கூறினார்.

“பிரதமர் பதவியை ஒப்படைக்கப்போவதாகக் கூறும் தேதியை டாக்டர் மகாதீர் மாற்றிக்கொண்டே இருந்து இறுதியில் இவ்வாண்டு நவம்பர் நடைபெறவிருக்கும் ஆசிய பசிபிக் பொருளியல் ஒத்துழைப்பு மாநாட்டிற்குப் பிறகு பதவி விலகப் போவதாக சொன்னார்.

“ஆனால், பக்கத்தான் ஹரப்பான் தலைவர்களிடம் தெரிவிக்காமலேயே பிப்ரவரி 24ஆம் தேதி டாக்டர் மகாதீர் பிரதமர் பதவியிலிருந்து விலகினார்.

“22 மாதங்கள் நீடித்த பக்கத்தான் ஹரப்பான் ஆட்சி கவிழ்வதற்கு இதுவே முக்கிய காரணமாக அமைந்தது.

“அதோடு பதவியை ஒப்படைப்பதற்கான வாக்குறுதியும் காற்றில் பறந்தது,” என அன்வார் ஏமாற்றத்தோடு தெரிவித்தார்.

“டாக்டர் மகாதீர் பதவி விலகாமல் இருந்திருந்தால் பக்கத்தான் அரசாங்கம் இன்னமும் தொடர்ந்து இருந்திருக்கும். உட்கட்சிப் பூசலையும் சரி செய்திருக்க முடியும்.

“பிரதமர் பதவியை தம்மிடம் ஒப்படைத்திருந்தாலும் அரசாங்கம் கவிழ்ந்திருக்காது,” என்றும் அவர் சொன்னார்.

“பிகேஆர் மற்றும் பெர்சத்துவில் துரோகிகள் உள்ளனர் என்பது உண்மை. ஆனால் அந்த சூழ்நிலையை நாம் ஏன் உருவாக்கினோம்.

“நான் மக்கள் நலனில் அக்கறை கொண்டுள்ளேன். ஏழைகளிடமிருந்து திருடுவோரை நான் வெறுக்கிறேன், ” என்று அன்வார் கூறினார்.

தமது குறிக்கோள் பொருளியலைப் பற்றியதுதான் எனத் தெரிவித்த திரு அன்வார், அனைவரும் வெற்றியடையலாம் என்றும் சீன வர்த்தகர்கள் உள்ளிட்ட திறமையானவர்கள் அனைவரையும் ஆதரிக்கவேண்டும் என்ற நிலைப்பாடு கொண்டுள்ளதாகவும் கூறினார்.


மதுபோதையில் வாகனம் ஓட்டுவதால் உயிரிழப்பு; தண்டனையை அதிகரிக்கும் மலேசியா

கோலாலம்பூர்: சாலை போக்குவரத்து சட்டத் திருத்த மசோதா முதல் வாசிப்புக்காக நேற்று மலேசிய நாடாளுமன்றத்தில் தாக்கல் செய்யப்பட்டது.

போக்குவரத்து அமைச்சர் வீ கா சியோங், இந்த திருத்த மசோதாவை மக்களவையில் தாக்கல் செய்தார்.

மது அருந்திவிட்டு வாகனம் ஓட்டி மற்றவருக்குக் காயம் மற்றும் உயிரிழப்பை ஏற்படுத்தும் வாகன ஓட்டுநர்களுக்கு கடும் தண்டனையை விதிப்பதற்கு இந்த சட்ட திருத்த மசோதா வழிவகை செய்கிறது.

அதோடு தொடர்ந்து இக்குற்றத்தில் ஈடுபடுவோருக்கான தண்டனை மற்றும் அபராதத்தையும் இந்த திருத்தம் அதிகரிக்கிறது.

கவனக்குறைவாக வாகனம் ஓட்டி மரணத்தை ஏற்படுத்தினால் ஏற்கெனவே உள்ள இரண்டு ஆண்டு சிறைத் தண்டனை இப்போது குறைந்தபட்சம் 5 ஆண்டுகள் வரை அதிகரிக்கப்படும். அதோடு 20,000 ரிங்கிட்டாக இருக்கும் அபராதம் 50,000 ரிங்கிட்டாக அதிகரிக்கப்படும்.

அடுத்தடுத்து இதே குற்றங்களைப் புரிவோருக்கு 10 ஆண்டுகள் முதல் 15 ஆண்டுகள் வரை சிறைத்தண்டனை விதிக்கப்படும்.

50,000 முதல் 100,000 ரிங்கிட் வரை அபராதத் தொகை அதிகரிக்கும்.

மேலும் வாகன ஓட்டுநர் உரிமம் மூன்று முதல் ஐந்து ஆண்டுகள் வரை ரத்து செய்யப்படுவதற்கும் மசோதா வழி வகுக்கிறது.

இந்த மசோதாவின் இரண்டாவது வாசிப்பும் தற்போதைய நாடாளுமன்ற தொடரிலேயே தாக்கல் செய்யப்படக்கூடும் என்று கூறப்படுகிறது.


பிணைத் தொகை செலுத்தினார் நஜிப்

கோலாலம்பூர்: 1எம்டிபி ஊழல் தொடர்பான முதல் வழக்கின் ஏழு குற்றச்சாட்டுகளில் தண்டனை பெற்ற மலேசிய முன்னாள் பிரதமர் நஜிப் ரசாக், 1 மில்லியன் ரிங்கிட் பிணைத் தொகையை செலுத்தியுள்ளார்.

இதோடு தன் மீதான அனைத்து வழக்குகளிலும் பிணைத் தொகையாக நஜிப் இதுவரை 7 மில்லியன் ரிங்கிட் செலுத்தியுள்ளார்.

உயர்நீதிமன்ற தீர்ப்புக்கு எதிராக அவர் மேல் முறையீடு செய்துள்ளதால், தண்டனையை தற்காலிகமாக ஒத்தி வைப்பதற்கு நீதிபதி அனுமதித்தார். எனினும் பிணைத் தொகையாக 1 மில்லியன் ரிங்கிட் செலுத்த உத்தரவிடப்பட்டது.

நேற்று முன்தினம் அதிகாரத்தை முறைகேடாக பயன்படுத்திய குற்றச்சாட்டுக்கு நஜிப்பிற்கு 12 ஆண்டுகள் சிறைத் தண்டனையும் 210 மில்லியன் ரிங்கிட் அபராதமும் விதிக்கப்பட்டன.

இதற்கிடையே, நஜிப் குற்றவாளியாக அறிவிக்கப்பட்ட நீதிமன்ற தீர்ப்பை இழிவுபடுத்தும் முயற்சியாக அவரது ஆதரவாளர்கள், நீதிபதி மொஹமட் நஸ்லான் மொஹமட் கசாலி மீது கடும் குற்றச்சாட்டுகளை முன்வைத்துள்ளனர்.

நஜிப் நிதியமைச்சராக இருந்தபோது நிதி அமைச்சகத்தின் மூத்த அதிகாரியாக இருந்த லோக்மன் நூர் ஆடம், உயர்நீதிமன்றம் ‘அரசியல் ரீதியிலான முடிவை’ எடுத்துள்ளதாக குற்றம் சாட்டினார்.

நஜிப்பின் தீவிர ஆதரவாளரான அரசு சாரா அமைப்பை வழிநடத்தும் திரு ரமேஷ் ராவ் என்பவர் நீதிபதி நஸ்லான் முன்னாள் பிரதமர் மகாதீர் முகமதுவின் பேரன் என்று கூறினார்.

ஆனால், இந்தக் கூற்று முற்றிலும் அடிப்படையற்றது என்று முக்ரிஸ் மகாதீர் மறுத்துள்ளார்.


நஜிப்பிற்கு எதிரான தீர்ப்பு; முகைதீனுக்கு அரசியல் ஆதாயம்

கோலாலம்பூர்: பிரதமர் முகைதீன் யாசின் நாடாளுமன்றத்தில் குறைந்த பெரும்பான்மையை கொண்டிருக்கும் நேரத்தில், முன்னாள் பிரதமர் நஜிப்பிற்கு எதிரான தீர்ப்பு, முகைதீனின் அரசியல் ஆதாயத்தை உயர்த்தக்கூடும் என்று அரசியல் கவனிப்பாளர்கள் கூறுகின்றனர்.

பிரதமராக நீடிக்க நஜிப்பின் அம்னோ கட்சியின் ஆதரவைச் சார்ந்திருக்கும் முகைதீன், 1எம்டிபி வழக்குகளை எவ்வாறு கையாள்கிறார் என்பது உட்பட கொள்கை விஷயங்களில் அம்னோவிடம் இருந்து வரும் அழுத்தங்களுக்கு ஆளாக நேரிடும் என்று கருதப்பட்டது.

கடந்த சில மாதங்களாக எப்போது வேண்டுமானாலும் தேர்தல் வரக்கூடும் என்ற நிலையில், நஜிப்பிற்கு விதிக்கப்பட்டுள்ள தண்டனை, முகைதீனின் நியாயத்

தன்மையை வலுப்படுத்தியுள்ளதாகக் கருதப்படுகிறது.


மலேசியா: மூன்று துறைகளில் மட்டுமே வெளிநாட்டு ஊழியர்கள் பணியமர்த்தப்படுவர்’

கோலாலம்பூர்: கொவிட்-19 தொற்று பரவலைத் தொடர்ந்து ஏற்பட்ட பொருளாதார மந்தநிலைக்குப்பின் மலேசியர்களுக்கு வேலை வாய்ப்பை ஏற்படுத்தும் பொருட்டு கட்டுமானம், விவசாயம் மற்றும் தோட்ட துறை ஆகிய மூன்று துறைகளில் மட்டுமே வெளிநாட்டு தொழிலாளர்கள் வேலை செய்வற்கு அனுமதிக்கப்படுவர் என மனித வள துணையமைச்சர் அவாங் சோலாஹூடின் தெரிவித்தார்.

இதர துறைகளில் உள்ள வேலை வாய்ப்புக்களில் உள்ளூர் தொழிலாளர்கள் நிரப்பப்பட வேண்டும் என்றும் அவர் தெரிவித்தார். இதற்கிடையே, ஏப்ரல் மாதம் முதல் நாட்டில் 4,542 நிறுவனங்கள் மூடப்பட்டதாக உள்நாட்டு வர்த்தக, பயனீட்டாளர் விவகார அமைச்சர் ரோசோல் வஹிட் தெரிவித்தார்.


கெடாவில் கிருமிப் பரவல்; பாலர் பள்ளிகள்  மூடப்பட்டன

புத்ராஜெயா: கெடாவில் குபாங் பாசு வட்டாரத்தில் 73 பாலர் பள்ளிகள் மற்றும் 3 மழலையர் பராமரிப்பு நிலையங்கள் மூடப்பட்டன. கெடாவின் கிருமித்தொற்று குழுமமாக அறிவிக்கப்பட்ட சிவகங்கா விலிருந்து வந்தவர் மூலமாக குபாங் பாசு மாவட்டத்தில் கொவிட்-19 பரவியதைத் தொடர்ந்து அந்த பாலர் பள்ளிகள் தூய்மைப்படுத்தும் பணிகளுக்காக நேற்று முதல் தற்காலிகமாக மூடப்பட்டன. இதனிடையே நேற்று புதிதாக 13 பேருக்குத் தொற்று உறுதி செய்யப்பட்டது. வெளிநாட்டிலிருந்து வந்தவர்களில் 8 பேரும் உள்நாட்டில் ஐவரும் தொற்றுக்கு ஆளாகினர். இந்நிலையில் கிருமிப் பரவல் அதிகரித்தால் மீண்டும் நடமாட்டக் கட்டுப்பாட்டு ஆணை நடைமுறைப்படுத்தப்படும் என்றார் சுகாதாரத்துறை தலைமை இயக்குனர் நூர் ஹிஸாம்.


சாபா சட்டமன்றம் கலைக்கப்பட்டது

மலேசியாவின் சாபா சட்டமன்றம் கலைக்கப்பட்டதாக அதன் முதல்வர் மொஹமட் ஷாஃபி அப்தால் இன்று செய்தியாளர் கூட்டத்தில் அறிவித்தார். 60 நாட்களுக்குள் அங்கு தேர்தல் நடத்தப்பட வேண்டும். புதிய முதல்வர் தேர்ந்தெடுக்கப்படும்வரை திரு அப்தால் காபந்து முதல்வராக இருப்பார்.

தேர்ந்தெடுக்கப்பட்ட சட்டமன்ற உறுப்பினர்கள் கட்சி தாவுவதன் மூலம் தற்போதைய மாநில அரசாங்கத்தைக் கவிழ்க்க முயற்சிகள் மேற்கொள்ளப்பட்டதை அடுத்து, இந்த முடிவு எடுக்கப்பட்டதாக அவர் சொன்னார்.

இன்று காலை இஸ்தானா நெகிரியில் ஆளுநரை ஜூஹாரைச் சந்தித்து மாநில சட்டமன்றத்தை கலைக்குப்படி ஆலோசனை தெரிவித்ததாகவும் அவரும் இந்த முடிவுக்கு இணக்கம் தெரிவித்ததாக ஷாஃபி சொன்னார்.

மாநில அரசுக்கு அழுத்தம் கொடுப்பதற்காக கோலாலம்பூரிலிருந்து குழுக்கள் வந்து கொண்டே இருப்பதால், கனத்த மனதுடன் தான் இந்த முடிவை எடுத்ததாகவும் அவர் சொன்னார்.

“தங்களுக்கு பெருமளவில் ஆதரவு இருப்பதாக அவர்கள் (மூசா அமான் கட்சி) கூறினாலும், எங்களுக்கு இன்னும் போதுமான ஆதரவு உள்ளது.

“சபா மக்களிடம் ஒருமைப்பாடு இருப்பதாக நான் நம்புகிறேன். அரசாங்கத்தை யார் நடத்த வேண்டும் என்பதை தீர்மானிக்க சாபா மக்களுக்கு அதிகாரம் உள்ளது.

“சட்டமன்றம் கலைக்கப்பட்டிருந்தாலும் தேர்தல் ஆணையம் வாக்குப்பதிவுக்கான தேதிகளை அறிவித்து அடுத்த அரசாங்கம் பொறுப்பேற்கும் வரை நான் காபந்து முதல்வராக இருப்பேன்,” என்று அவர் சொன்னார்.

செய்தியாளர் சந்திப்புக்கு முன் ஷாஃபி தன்னுடைய சக சட்டமன்ற உறுப்பினர்களைச் சந்தித்தபோது, மடியஸ் டாங்காவ் போன்ற சிலர் அங்கு இல்லை. ஏனெனில் அவர்கள் கோலாலம்பூர் சென்றிருக்கலாம் அல்லது ஹஜ்ஜூ பெருநாளுக்காக சொந்த ஊருக்குச் சென்றிருக்கலாம் என்று கூறப்படுகிறது.

இதற்கிடையே, சட்டமன்ற கலைப்பிற்கு பிறகு பேசிய எதிர்க்கட்சித் தலைவரான மூசா அமான் தனக்கு மீண்டும் துரோகம் இழைக்கப்பட்டுவிட்டதாக சொன்னார்.

தனக்கு 33 உறுப்பனர்களின் ஆதரவு உள்ளதாகவும் எனவே சட்டமன்ற கலைப்பு முடிவு குறித்து மறுபரிசீலனை செய்யுமாறு ஆளுநரிடம் தான் முறையிடப்போவதாக சொன்னார்.


அஹமட் ஸாஹிட்: அம்னோ கட்சி ஆளும் தேசிய கூட்டணியில் முறைப்படி சேராது

கோலாலம்பூர்: மலேசியாவை ஆளும் ‘பெரிக்காத்தான் நேஷனல்’ எனும் தேசிய கூட்டணி முறைப்படி ஓர் அரசியல் கூட்டணியாகப் பதிவு செய்தாலும் அந்தக் கூட்டணியில் அம்னோ கட்சி முறைப்படி சேராது என்பதை அம்னோ கட்சியின் தலைவர் டாக்டர் அஹமட் ஸாஹிட் ஹமிடி மறுவுறுதிப்படுத்தியுள்ளார்.

அதற்கு மாறாக தமது கட்சி, பாஸ் கட்சியுடனான முவாஃபாக்காட் நேஷனல் கூட்டணியில் தொடர்வதையே விரும்புகிறது என்றும் தேசிய கூட்டணியில் சேராமல் இருப்பது, அரசாங்கத்துக்குத் தமது கட்சி அளித்து வரும் ஆதரவை மீட்டுக்கொள்ளும் என்று பொருள்படாது என்றும் டாக்டர் ஸாஹிட் நேற்று தெளிவுப்படுத்தினார்.

“தேசிய கூட்டணியிலிருந்து நாங்கள் விலகிக்கொள்கிறோம் எனும் அறிவிப்பு இதுவல்ல. அந்தக் கூட்டணி முறைப்படி பதிவு செய்யப்பட்டாலும் அம்னோ அதில் ஓர் உறுப்பினராக இருக்காது என்பதுதான் எங்கள் முடிவு,” என்று அவர் நேற்று கோலாலம்பூரில் உள்ள மத்திய அரசின் நீதிமன்றத்துக்கு வெளியே செய்தியாளர்களிடம் கூறினார்.

தேசிய கூட்டணியில் முறைப்படி சேராதிருப்பதற்கான காரணம் பற்றி செய்தியாளர்கள் கேட்ட கேள்விக்கு டாக்டர் ஸாஹிட் பதிலளிக்க மறுத்துவிட்டார்.

தேசிய கூட்டணி இதுவரை மலேசிய சங்கங்கள் பதிவகத்தில் முறைப்படி ஓர் அரசியல் கூட்டணியாகப் பதிவு செய்துகொள்ளவில்லை என்பது குறிப்பிடத்தக்கது.

“மத்திய அரசாங்கத்தில் தேசிய முன்னணியின் நாடாளுமன்ற உறுப்பினர்களும் இதர மாநில அரசாங்கங்களில் தேசிய முன்னணியின் சட்டமன்ற உறுப்பினர்களும் அங்கம் வகிக்கிறார்கள் எனும் அடிப்படையிலேயே தேசிய கூட்டணிக்கு எங்கள் ஆதரவை நாங்கள் தெரிவித்து வருகிறோம்,” என்றும் டாக்டர் ஸாஹிட் அம்னோவின் அறிக்கையை வாசித்தார்.

“அதேவேளையில், முவாஃபாக்காட் நேஷனல் கூட்டணியில் சேர்ந்துகொள்வது தொடர்பில் பெர்சத்து கட்சி அதனுடன் ஓர் ஒத்துழைப்பு உடன்பாடு செய்து கொள்ள திட்டமிடுகிறது.

அந்த ஒத்துழைப்பு உடன்பாடு பற்றி தேசிய முன்னணி மற்றும் பாஸ் தலைவர்கள் ஆலோசித்து முடிவெடுப்பார்கள். “தேசிய கூட்டணியின் பிரதான குழு, முவாஃபாக்காட் நேஷனல் கூட்டணியில் பெர்சத்து சேர்ந்துகொள்வது பற்றி ஆலோசிக்கும்.

“நாடு மற்றும் நாட்டு மக்களின் நலனைக் கருத்தில் கொண்டு தேசிய கூட்டணியின் பிரதான குழு, முவாஃபாக்காட் நேஷனல் கூட்டணியின் பலத்தைக் கூட்டுவதில் முன்னுரிமை கொடுக்க வேண்டும் என்று ஏற்கெனவே முடிவெடுத்து விட்டது,” என்றும் டாக்டர் ஸாஹிட் விளக்கினார்.

மேலும், முன்னைய பிரதமர் நஜிப் ரசாக் நாடாளுமன்ற உறுப்பினராகவும் பெக்கான் அம்னோ பிரிவு தலைவராகவும் தொடர்ந்து செயல்படுவார் என்றும் அவர் தெரிவித்தார்.

திரு நஜிப்பின் வழக்கு தொடர்பில் மேல் முறையீடு செய்யப்பட்டுள்ளது. அதன் முடிவு தெரியும் வரை இவ்விரு பதவிகளையும் திரு நஜிப் தொடர்ந்து வகிப்பார் என்றும் டாக்டர் ஸாஹிட் கூறினார்.


மலேசியா: இன்று முதல் பொது இடங்களில் முகக்கவசம் அவசியம்

மலேசியாவில் பொது இடங்களில் முகக்கவசம் இன்று முதல் கட்டாயமாக்கப்பட்டுள்ளது.

தொற்றுநோய்கள் தடுப்பு மற்றும் கட்டுப்பாட்டு சட்டத்தின்கீழ், புதிய விதிமுறைகளின்படி முகக்கவசம் அணியாதவர்களுக்கு 1,000 ரிங்கிட் S$324) வரை அபராதம் விதிக்கப்படலாம்.

கொவிட்-19 பரவலைக் கட்டுப்படுத்துவதற்காக சிங்கப்பூர், ஹாங்காங், வியட்னாம், ஆஸ்திரேலியாவின் விக்டோரியா போன்ற இடங்களில் பொது இடங்களில் முகக்கவசம் ஏற்கெனவே கட்டாயமாக்கப்பட்டுள்ளது.

மலேசியாவில் கிருமித்தொற்று உச்சத்தில் இருந்த மார்ச் மாதத்தில் தொற்று அறிகுறி இருப்பவர்களும் முன்கள சுகாதாரப் பராமரிப்பாளர்களும் முகக்கவசம் அணியுமாறு கோரப்பட்டனர்.

நடமாட்டக் கட்டுப்பாட்டு ஆணை தளர்த்தப்பட்ட பிறகு கொவிட்-19 சம்பவங்களின் எண்ணிக்கை அதிகரித்து வருவதால், கூட்டமான பொது இடங்களில் முகக்கவசம் அணிவது கட்டாயமாக்கப்படும் என மூத்த அமைச்சர் இஸ்மாயில் சப்ரி யாக்கோப் கடந்த மாதம் 23ஆம் தேதி அறிவித்தார்.

படிப்படியாக, வீட்டை விட்டு வெளியில் வருவோர் முகக்கவசம் அணிய வேண்டும் என்ற சூழல் நீண்ட காலப்போக்கில் நடைமுறைப்படுத்தப்படும் என்று கூறப்படுகிறது.

முகக்கவசம் அணிவதன் மூலம் கிருமிப் பரவல் வெகுவாகக் குறையும் என்றும் இரண்டாம் அலையைத் தவிர்க்க முடியும் என்றும் மலேசிய மருத்துவ கூட்டமைப்புச் சங்கத் தலைவர் மருத்துவர் ராஜ் குமார் மகாராஜா தெரிவித்தார்.


உயர் கல்வி: சிங்கப்பூருக்கு நடந்தே வரவேண்டிய சூழலில் மலேசிய மாணவர்கள்

சிங்கப்பூர் பல்கலைக்கழகங்கள் இந்த மாதம் புதிய கல்விப் பருவத்தை தொடங்குகின்றன.

அதனை அடுத்து இங்குள்ள பல்கலைக்கழங்களில் படிக்கும் மலேசிய மாணவர்கள் நடந்தே கடற்பாலத்தைக் கடந்து வருவார்கள் என்று எதிர்பார்க்கப்படுகிறது.

பெரும்பாலான வகுப்புகள் இணையம் வழி நடக்கும்.

அதிகபட்சமாக 50 மாணவர்கள் வரை கலந்துகொள்ளும் வகுப்புகளை நடத்த அனுமதிக்கப்படும்.

எல்லை கடந்து வருவோர் 14 நாட்கள் தங்களைத் தனிமைப்படுத்திக்கொள்ள வேண்டிய தேவை இருக்கும் என gov.sg என்ற சிங்கப்பூர் அரசாங்க இணையத்தளம் தெரிவிக்கிறது.

கொவிட்-19 காரணமாக டிரக் வாகனத்தைத் தவிர வேறு எந்த வாகனமும் மலேசியாவிலிருந்து சிங்கப்பூருக்கு கடற்பாலத்தைக் கடந்து செல்ல முடியாது.

ஆகையால், உடைமைகளைச் சுமந்தபடி 1 கி.மீ. நடந்து கடற்பாலத்தைக் கடந்து வரவேண்டி இருக்கும் என்று சிங்கப்பூர் தேசிய பல்கலைக்கழகத்தில் படிக்கும் மலேசியாவின் இவான் சோங் என்ற மாணவர் ஜோகூர் பாருவில் தெரிவித்தார்.

இவர் இரண்டு வார காலம் தனிமையில் இருக்க தேவைப்படும் $1,500 தொகையை ஏற்கெனவே செலுத்தி இருக்கிறார். இதே பல்கலைக்கழகத்தில் படிக்கும் இயூஜின் சோங் என்ற மாணவரும் இப்படியே கூறினார்.

இருந்தாலும் இங்கு படிக்கும் மலேசிய மாணவர்களில் பலர் இப்போதைக்கு மலேசியாவிலேயே தங்கி இருந்து பிறகு படிப்பைத் தொடங்க திட்டமிட்டு இருக்கிறார்கள் என்று தெரிகிறது.


‘பெரும்பாலானோர் விதிமுறையை பின்பற்றினர்’

பெட்டாலிங் ஜெயா: மலேசியாவில் முகக்கவசம் அணிவது கட்டாயமாக்கப்பட்ட முதல் நாளில் பெரும்பாலானோர் விதிமுறையைப் பின்பற்றியதாக ‘தி ஸ்டார்’ செய்தி கூறுகிறது.

பல்வேறு இடங்களில் மேற்கொள்ளப்பட்ட சோதனைகளின் போது, குறிப்பாகக் கூட்ட நெரிசல் மிக்க பகுதிகளான சந்தைகள், கடைத்தொகுதிகள் மற்றும் பொது போக்குவரத்து முனையங்கள் போன்ற இடங்களில் மக்கள் முகக்கவசம் அணிந்திருந்ததைப் பார்க்க முடிந்ததது.

மலேசியாவில் கடந்த வாரம் கிருமித்தொற்று சம்பவங்கள் அதிகரிக்கத் தொடங்கியதையடுத்து, முகக்கவசம் அணிவது நேற்று முன்தினம் முதல் கட்டாயமாக்கப்பட்டது.

அவ்வாறு முகக்கவசம் அணியாதவருக்கு 1,000 ரிங்கிட் அபராதமோ அல்லது ஆறு மாத சிறைத் தண்டனையோ அல்லது இரண்டுமோ விதிக்கப்படக்கூடும்.

இதையடுத்து, மக்கள் விதிமுறைகளைப் பின்பற்றுவதை உறுதி செய்வதற்காக சாலையெங்கும் போலிசார் நியமிக்கப்பட்டிருந்தனர்.

ஆனால் ஒரு சிலர், விதிமுறைகளில் சில விஷயங்கள் தெளிவுபடுத்தப்பட வேண்டும் என்று கோரிக்கை விடுத்துள்ளனர். தனியாக காரில் செல்லும் போதும், பூங்காக்களில் உடற்பயிற்சி செய்யும்போதும் முகக்கவசம் அணிய வேண்டுமா என்ற கேள்வியை சிலர் எழுப்பியுள்ளனர். இதற்கிடையே, முகக்கவசம் அணியாததற்காக 127 பேர் தடுத்து வைக்கப்பட்டுள்ளதாக மூத்த அமைச்சர் இஸ்மாயில் சப்ரி யாக்கோப் தெரிவித்தார்.


அம்னோ: இரண்டு வாரங்களில் தொகுதி பங்கீடு

கோலாலம்பூர்: சாபா சட்டமன்றத் தேர்தலுக்குத் தயாராகி வரும் அரசியல் கட்சிகள் தொகுதிப் பங்கீடு குறித்த பேச்சுவார்த்தைகளில் ஆர்வம் காட்டத் தொடங்கியுள்ளன.

எதிர்க்கட்சியான பெரிக்கத்தான் நேஷனல் கூட்டணி, சாபா மாநில சட்டமன்றத் தேர்தலில் 73 தொகுதிகளிலும் போட்டியிடும் என்றும் தொகுதிப் பங்கீடு குறித்து இரண்டு வாரங்களில் முடிவு செய்யப்படும் என்றார் சாபா மாநில அம்னோ தலைவர் புங் மொக்தார்.

"தொகுதி பங்கீடு குறித்து பேச்சுவார்த்தை நடத்தப்பட்டு வருகிறது. ஆனால், அம்னோவிற்கு அதிக தொகுதிகள் ஒதுக்கப்பட வேண்டும் என்று மற்ற கட்சிகளிடம் வலியுறுத்துவோம், ஏனெனில் எங்கள் கட்சி வலுவானது,” என்றார் அவர்.

மேலும் பேசிய அவர், சாபாவின் முன்னாள் முதல்வரான மூசா அமான் பெயர் வேட்பாளர் பட்டியலில் இல்லை என்று வெளியான செய்தி போலியானது என்றும் தனக்கும் மூசா அமானுக்கும் இடையில் பகைமையை உருவாக்குவதற்காகப் பரப்பப்பட்ட செய்தி அது என்றும் அவர் சொன்னார்.

முன்னதாக சாபா தேர்தலில் பெர்சத்துக் கட்சி 45 இடங்களில் போட்டியிடும் என்று சாபா பெர்சத்துவின் தலைவர் ஹாஜி நூர் நேற்று முன்தினம் கூறியிருந்தார்.

சாபாவில் ஆட்சி கவிழ்ப்பு முயற்சி மேற்கொள்ளப்பட்டதால், அதன் முதல்வர் ஷாஃபி சட்டமன்ற கலைப்புக்குப் பரிந்துரைத்தார்.


13 மலேசியர்களுக்குக் கிருமித்தொற்று

கோலாலம்பூர்: மலேசியாவில் ஒரே நாளில் 14 பேர் கிருமித் தொற்றுக்கு ஆளாகினர். அவர்களில் ஒருவர் வெளிநாட்டில் இருந்து சென்றவர். மற்ற 13 பேரும் மலேசியர்கள். அவற்றில் 11 சம்பவங்கள் மலேசியாவின் புதிய கிருமித்தொற்று குழும

மாக உருவெடுத்துள்ள சிவகங்காவைச் சேர்ந்தவை. இதைத் தொடர்ந்து மலேசியாவில் தொற்றுக்கு ஆளானவர்களின் மொத்த எண்ணிக்கை 8,999ஆக உயர்ந்துள்ளது. இந்நிலையில் மலேசியாாவில் கொரோனா தொற்று பரவக்கூடும் என்று அந்நாடு எச்சரித்துள்ளது.


'மலேசிய முன்னாள் பிரதமர் அப்துல்லா அகமது படாவி நலமாக இருக்கிறார்'

மலேசிய முன்னாள் பிரதமர் அப்துல்லா அகமது படாவி உயிருடனும் நலமுடன் இருப்பதாக அவரது நிர்வாகம் தெளிவுபடுத்தியுள்ளது.

உடல்நலமில்லாத காரணத்தால் அவர் உயிரிழந்துவிட்டதாக சமூக ஊடகங்களில் வெளியான தகவலை அது மறுத்துள்ளது.

80 வயதான திரு அப்துல்லா 2009ஆம் ஆண்டு பிரதமர் பதவியிலிருந்து விலகியது முதல் வெளியுலக நடவடிக்கைகளிருந்து பெரும்பாலும் ஒதுங்கியே இருந்து வந்தார்.

ஆகக்கடைசியாக 2018ஆம் ஆண்டில் மலேசியப் பொதுத் தேர்தலுக்கு மூன்று நாட்களுக்குமுன் அவர் அறிக்கை வெளியிட்டிருந்தார்.

விவேகத்துடன் வாக்களிக்கும்படி அவர் வாக்காளர்களை அப்போது கேட்டுக்கொண்டார்.

கடந்த ஆண்டு ஜூன் மாதம் திரு அப்துல்லா அகமட் படாவி விருந்து நிகழ்வு ஒன்றில் கலந்துகொண்டார் என்றும் அவர் நல்ல உடல்நலத்தோடு இருப்பதாகவும் பெர்னாமா நிறுவனம் அப்போது செய்தி வெளியிட்டிருந்தது.


தமிழகத்திலிருந்து திரும்பியவரால் மலேசியாவில் புதிய கிருமித்தொற்று குழுமம்; ஐந்து பள்ளிகள் மூடல்

தமிழகத்தின் சிவகங்கையிலிருந்து மலேசியாவின் கெடா மாநிலத்திற்குத் திரும்பிய உணவக உரிமையாளர் ஒருவரிடமிருந்து ஒரு சிலருக்கு கொரோனா கிருமி பரவியதால், கெடாவில் உள்ள நான்கு துணை மாவட்டங்களுக்கு மேம்பட்ட நடமாட்டக் கட்டுப்பாட்டு ஆணை பிறப்பிக்கப்பட்டுள்ளது.

அந்த உணவக உரிமையாளருக்கு கிருமித்தொற்று உறுதி செயப்பட்டதாகக் கூறப்பட்டது. சம்பந்தப்பட்ட அந்த உணவகத்திற்கு உட்பட்ட ஒரு கிலோ மீட்டர் சுற்றளவில் அமைந்துள்ள பகுதிகளில் நடமாட்டக் கட்டுப்பாட்டு ஆணை நடப்பில் இருக்கும்.

அந்த வட்டாரத்தில் உள்ள ஐந்து பள்ளிகளை மூட உத்தரவிடப்பட்டுள்ளது. நேற்று தொடங்கி இம்மாதம் 29ஆம் தேதி வரை பள்ளிகள் மூடப்பட்டிருக்கும்.

நடமாட்ட கட்டுப்பாட்டு ஆணை நடப்பில் உள்ள வட்டாரங்களில் ஆசிரியர்கள் வேலைக்குச் செல்ல அனுமதி இல்லை. இருப்பினும், பாதிக்கப்பட்ட பகுதிகளில் அல்லாது மற்ற இடங்களில் பணிபுரியும் ஆசிரியர்கள் பாதிக்கப்பட்ட பகுதிகள் வழியாக வேலைக்குச் செல்ல அனுமதிக்கப்படுவார்கள் என அறியப்படுகிறது.

சிவகங்கையிலிருந்து நாடு திரும்பிய அந்த உணவக உரிமையாளருடன் தொடர்பில் இருந்த 11 பேருக்கு நேற்று கிருமித்தொற்று உறுதி செய்யப்பட்டது. அவர்களில் ஏழு முதல் 10 வயதுக்கு இடைப்பட்ட இரு பள்ளி மாணவர்களும் அடங்குவர்.

இந்தக் கிருமித்தொற்றுக் குழுமத்தின் தொடர்பில் இதுவரை 313 பேரிடம் கிருமித்தொற்று பரிசோதனை நடத்தப்பட்டதாக சுகாதர அமைச்சின் தலைமை இயக்குநர் டாக்டர் நூர் ஹிஷாம் அப்துல்லா தெரிவித்தார்.

“அவர்களில் 20 பேருக்கு தொற்று உறுதி செய்யப்பட்டது. தொற்று கண்டவர்களில் 15 பேர் மலேசியர்கள், ஐவர் வெளிநாட்டவர். மேலும் 13 பேரின் மருத்துவப் பரிசோதனையின் முடிவுக்காக காத்திருக்கிறோம்,” என்றார் அவர்.


கெடா மாநிலத்தில் புதிய கிருமித்தொற்று குழுமம்; ஐந்து பள்ளிகள் மூடப்பட்டுள்ளன

பெட்டாலிங் ஜெயா: தமிழகத்தின் சிவகங்கையிலிருந்து மலேசியாவின் கெடா மாநிலத்திற்குத் திரும்பிய உணவக உரிமையாளர் ஒருவரிடமிருந்து ஒரு சிலருக்கு கொரோனா கிருமி பரவியதால், கெடாவில் உள்ள நான்கு துணை மாவட்டங்களுக்கு மேம்பட்ட நடமாட்டக் கட்டுப்பாட்டு ஆணை பிறப்பிக்கப்பட்டுள்ளது.

அந்த உணவக உரிமையாளருக்கு கிருமித்தொற்று உறுதி செய்யப்பட்டதாகக் கூறப்பட்டது. சம்பந்தப்பட்ட அந்த உணவகத்திற்கு உட்பட்ட ஒரு கிலோ மீட்டர் சுற்றளவில் அமைந்துள்ள பகுதிகளில் நடமாட்டக் கட்டுப்பாட்டு ஆணை நடப்பில் இருக்கும்.

அந்த வட்டாரத்தில் உள்ள ஐந்து பள்ளிகளை மூட உத்தரவிடப்பட்டு உள்ளது. நேற்று முன்தினம் தொடங்கி இம்மாதம் 29ஆம் தேதி வரை பள்ளிகள் மூடப்பட்டிருக்கும்.

நடமாட்டக் கட்டுப்பாட்டு ஆணை நடப்பிலுள்ள வட்டாரங்களில் ஆசிரியர்கள் வேலைக்குச் செல்ல அனுமதி இல்லை. இருப்பினும், பாதிக்கப்பட்ட பகுதிகளில் அல்லாது மற்ற இடங்களில் பணிபுரியும் ஆசிரியர்கள் பாதிக்கப்பட்ட பகுதிகள் வழியாக வேலைக்குச் செல்ல அனுமதிக்கப்படுவார்கள் என அறியப்படுகிறது.

சிவகங்கையிலிருந்து நாடு திரும்பிய அந்த உணவக உரிமையாளருடன் தொடர்பில் இருந்த 11 பேருக்கு நேற்று முன்தினம் கிருமித்தொற்று உறுதி செய்யப்பட்டது. அவர்களில் ஏழு முதல் 10 வயதுக்கு இடைப்பட்ட இரு பள்ளி மாணவர்களும் அடங்குவர்.

இந்தக் கிருமித்தொற்றுக் குழுமத்தின் தொடர்பில் இதுவரை 313 பேரிடம் கிருமித்தொற்று பரிசோதனை நடத்தப்பட்டதாக சுகாதர அமைச்சின் தலைமை இயக்குனர் டாக்டர் நூர் ஹிஷாம் அப்துல்லா தெரிவித்தார்.

“அவர்களில் 20 பேருக்கு தொற்று உறுதி செய்யப்பட்டது. தொற்று கண்டவர்களில் 15 பேர் மலேசியர்களும் ஐவர் வெளிநாட்டவரும் ஆவர். மேலும் 13 பேரின் மருத்துவப் பரிசோதனையின் முடிவுக்காக காத்திருக்கிறோம்,” என்றார் அவர்.


அப்துல்லா படாவி நலமுடன் உள்ளார்

கோலாலம்பூர்: மலேசிய முன்னாள் பிரதமர் அப்துல்லா அகமது படாவி (படம்) உயிருடனும் நலமுடனும் இருப்பதாக அவரது அலுவலகம் தெளிவுபடுத்தி உள்ளது. உடல்நலமில்லாத காரணத்தால் அவர் உயிரிழந்துவிட்டதாக சமூக ஊடகங்களில் வெளியான தகவலை அது மறுத்துள்ளது.

80 வயதான திரு அப்துல்லா 2009ஆம் ஆண்டு பிரதமர் பதவியிலிருந்து விலகியது முதல் வெளியுலக நடவடிக்கைகளிலிருந்து பெரும்பாலும் ஒதுங்கியே இருந்து வந்தார்.

ஆகக்கடைசியாக 2018ஆம் ஆண்டில் மலேசியப் பொதுத் தேர்தலுக்கு மூன்று நாட்களுக்குமுன் அவர் அறிக்கை வெளியிட்டிருந்தார். விவேகத்துடன் வாக்களிக்கும்படி அவர் வாக்காளர்களை அப்போது கேட்டுக்கொண்டார். கடந்த ஆண்டு ஜூன் மாதம் திரு அப்துல்லா அகமது படாவி விருந்து நிகழ்வு ஒன்றில் கலந்துகொண்டார் என்றும் அவர் நல்ல உடல்நலத்தோடு இருப்பதாகவும் பெர்னாமா நிறுவனம் அப்போது செய்தி வெளியிட்டிருந்தது.


நாடாளுமன்றத்தில் புகைப்பிடித்த அமைச்சர்- இணையவாசிகள் கேலி

மலேசிய நாடாளுமன்றத்தில் அந்நாட்டின் வெளியுறவு அமைச்சர் ஹிஷாமுடின் ஹுசேன் மின் சிகரெட்டால் புகைப்பிடித்துக்கொண்டிருந்ததைக் காட்டும் காணொளி இணையத்தில் தற்போது வலம் வருகிறது.

போக்குவரத்து அமைச்சர் வீ கா சியோங் நாடாளுமன்றத்தில் உரையாற்றிக்கொண்டிருந்தபோது திரு ஹிஷாமுடின், தாம் அணிந்திருந்த முகக்கவசத்திற்குள் மின் சிகரெட்டை மறைத்து புகைப்பிடித்துக்கொண்டிருந்ததை அந்த எட்டு நிமிட காணொளி காட்டுகிறது. இந்தக் காணொளி ஆகஸ்ட் 3ஆம் தேதி எடுக்கப்பட்டதாக நம்பப்படுகிறது.

இது குறித்து திரு ஹிஷாமுடின் டுவிட்டரில் மன்னிப்பு கேட்டார். இவ்வாறு புகைப்பிடிக்க புதிதாகப் பழகிக்கொண்டதாகத் திரு ஹிஷாமுடின், நாடாளுமன்றக் கூட்டங்களின்போது இனி இவ்வாறு புகைப்பிடிக்கப்போவதில்லை எனக் கூறினார்.

மலேசிய நாடாளுமன்றத்தில் புகைப்பிடிப்பது அபராதம் மற்றும் சிறைத்தண்டனைக்குரிய குற்றமாகும்.


மலேசிய நாடாளுமன்றத்தில் புகைபிடித்தது குறித்து மன்னிப்புக் கேட்ட  அமைச்சர்

கோலாலம்பூர்: மலேசிய நாடாளுமன்றத்தில் அந்நாட்டின் வெளியுறவு அமைச்சர் ஹிஷாமுதீன் ஹுசேன் ‘மின் சிகரெட்’ புகைத்துக்கொண்டிருப்பதைக் காட்டும் காணொளி இணையத்தில் பரவி வருகிறது. இந்தக் காணொளி ஆகஸ்ட் 3ஆம் தேதி எடுக்கப்பட்டதாக நம்பப்படுகிறது. இது குறித்து திரு ஹிஷாமுதீன் டுவிட்டர் பதிவில் மன்னிப்பு கேட்டுக்கொண்டார்.


மலேசியாவில் புதிதாக 15 பேர் பாதிப்பு

பெட்டாலிங் ஜெயா: மலேசியாவில் புதிதாக 15 பேருக்கு கிருமித்தொற்று இருப்பதை அந்நாட்டின் சுகாதாரத்துறை உறுதி செய்துள்ளது. இவர்களையும் சேர்த்து மொத்தம் 9,038 பேர் கிருமித் தொற்றால் பாதிக்கப்பட்டுள்ளனர். 213 பேருக்கு சிகிச்சை அளிக்கப்படுகிறது. புதிதாக கிருமி தொற்றியவர்களில் 7 பேர் வெளிநாடுகளுக்குச் சென்று வந்தவர்கள். அவர்களில் ஐந்து பேர் மலேசியர்கள், இருவர் வெளிநாட்டுக்காரர்கள் என்று அந்நாட்டின் சுகாதாரத்துறை இயக்குநர் நூல் ஹி‌ஷாம் அப்துல்லா கூறினார். பாதிக்கப்பட்ட மலேசியர்கள் கெடா மற்றும் சிலாங்கூர் மாநிலங்களைச் சேர்ந்தவர்கள். கொவிட்-19 நோய்த்தொற்றுக்குப் பாதிக்கப்பட்டவர்களில் இருவர் தீவிரசிகிச்சைப் பிரிவில் அனுமதிக்கப்பட்டுள்ளனர்.


ஊழல் குற்றச்சாட்டுகளை மறுத்த முன்னாள் நிதியமைச்சர்

கோலாலம்பூர்: மலேசிய அரசியலில் திடீர் திருப்பமாக கைது செய்யப்பட்ட முன்னாள் நிதி அமைச்சர் லிம் குவான் எங் மீது இன்று ஊழல் குற்றச்சாட்டு சுமத்தப்பட்டது. சர்ச்சைக்குரிய 6.3 பில்லியன் ரிங்கிட் மதிப்புள்ள பினாங்கு கடலடி சுரங்கப்பாதைத் திட்டம் தொடர்பில் அவர் லஞ்சம் கேட்டதாக குற்றச்சாட்டில் தெரிவிக்கப்பட்டுள்ளது.

பினாங்கு முதல்வராக இருந்தபோது இந்தச் சம்பவம் நடைபெற்றதாக நீதிமன்ற ஆவணங்கள் தெரிவிக்கின்றன.
 ஆனால் தம் மீது சுமத்தப்பட்ட குற்றச்சாட்டுகளை அவர் மறுத்து உள்ளார்.

சென்ற வியாழக்கிழமை இரவு மலேசிய ஊழல் தடுப்பு தலைமையகத்தில் அவர் அதிரடியாகக் கைது செய்யப்பட்டார்.
 கடலடி சுரங்கம் ஒப்பந்தக் குத்தகை வழங்கப்பட்ட நிறுவனத்திடம் அவர் திட்ட மதிப்பில் பத்து விழுக்காடு லஞ்சமாகக் கேட்டதாகக் கூறப்படுகிறது.

ஜனநாயக செயல் கட்சியின் தலைமைச் செயலாளருமான 59 வயது திரு லிம் மீது வரும் திங்கட்கிழமை, செவ்வாய்க்கிழமைகளில் மேலும் பல குற்றச்சாட்டுகள் சுமத்தப்படும் என்று ஊழல் தடுப்பு ஆணையம் தெரிவித்துள்ளது. திங்கட்கிழமை அன்று அதே சுரங்கப்பாதைத் திட்டம் தொடர்பில் அவர் மீது குற்றம்சாட்டப்படும் என்றும் செவ்வாய்க்கிழமை வேறு வழக்கு விவகாரம் தொடர்பில் அவர் மீது குற்றஞ்சாட்டப்படும் என்றும் ஆணையம் கூறியது.

திரு லிம் மீது சுமத்தப்பட்ட குற்றச்சாட்டு நிரூபிக்கப்பட்டால் இருபது ஆண்டுகள் வரை சிறைத்தண்டனையும் லஞ்சத்தின் மதிப்பில் ஐந்து மடங்குக்கு குைறயாத அபராதமும் விதிக்கப்படலாம்.அவரை பிணையில் விடுவிப் பதற்கான தொகை ஒரு மில்லியன் ரிங்கிட் என நிர்ணயிக்கப்பட்டுள்ளது.

திரு லிம்மின் கட்சி, நாடாளுமன்றத்தில் பெரும்பாலான இடங்களைப் பெற்றுள்ளன.இதற்கிடையே திரு லிம்மின் மனைவி பெட்டி சிவ்வையும் ஊழல் தடுப்பு அதிகாரிகள் கைது செய்து உள்ளனர். திருமதி சிவ் பல மணி நேரம் விசாரிக்கப்பட்டு பின்னர் 50,000 ரிங்கிட் பிணைத் தொகையில் விடு விக்கப்பட்டார்.

அடுத்த வாரம் பாங் லி கூன் எனும் வர்த்தகப் பெண்ணுடன் சேர்த்து அவர் மீது குற்றம்சாட்டப் படலாம் என தகவல்கள் தெரிவிக் கின்றன.


புதிய கட்சி தொடங்குகிறார் மகாதீர்

கோலாலம்பூர்: மலேசியாவின் முன்னாள் பிரதமர் டாக்டர் மகாதீர் முகம்மது மீண்டும் ஒரு புதிய கட்சியைத் தொடங்க விருக்கிறார். அந்த கட்சி தனித்து செயல்படும் என்று அவர் அறிவித்துள்ளார். ஊழலுக்கு எதிராக முன்பு தொடங்கப்பட்ட பெர்சத்துக் கட்சியின் கொள்கைகளே இதற்கும் நீடிக்கும் என்றார் அவர். பெர்சத்துக் கட்சியை முஹைதீன் யாசின் கடத்தி விட்டதால் புதிய கட்சியைத் தொடங்கவுள்ளதாக மகாதீர் தெரிவித்துள்ளார்.


'அனைத்து மலேசியர்களும் முன்களத்தில் இருப்பவர்கள்'

மூவார்: கொவிட்-19 கிருமித்தொற்றுக்கு எதிரான போரில் தங்களை முன்களத்தில் இருப்பவர்களாக அனைத்து மலேசியர்களும் கருதவேண்டும் என்றார் மலேசிய பிரதமர் முகைதீன் யாசின்.சமுதாயத்தில் உள்ள ஒவ்வொருவரும் முன்களப் போராளியாகத் தங்களை நினைத்துக்கொண்டு நாட்டில் கொவிட்-19 தொற்றுக்கு எதிராகச் செயல்படவேண்டும் என்றும் தங்களால் இயன்றவரை புதிய வழக்கங்களைக் கடைப்பிடிக்க வேண்டும் என்றும் கூறினார் அவர்.

புதிய கிருமித்தடுப்பு வழக்கங்களைக் கடைப்பிடிப்பது தொடர்பான இயக்கத்தை நேற்று பாகோ விளையாட்டு அரங்கில் அவர் துவக்கி வைத்தபோது இதனைத் தெரிவித்தார். தற்போது மலேசியாவில் நடப்பில் இருக்கும் கிருமித்தடுப்பு நடவடிக்கைகளுக்கு மக்கள் கட்டுப்பட்டு நடப்பதில் கூடுதல் அக்கறை செலுத்த வேண்டும் என்று கோரினார் திரு முகைதீன்.

மீண்டும் நடமாட்டக் கட்டுப்பாட்டு ஆணையை அரசாங்கம் பிறப்பிப்பதை மக்கள் விரும்பமாட்டார்கள் என்று தாம் நம்புவதாகவும் அவர் நினைவுறுத்தினார். இக்கட்டுப்பாட்டு ஆணையால் மலேசியர்கள் பலர், தங்களின் வீட்டிலேயே முடங்கிக் கிடக்க வேண்டிய நிலை ஏற்பட்டது. அத்துடன் பெரும்பாலான வியாபாரங்கள் இயங்க முடியாமல் போயின.

“இதனால்தான் நம்மிடையே மெத்தனப் போக்கு கூடாது. தொடர்ந்து விழிப்பாக இருந்து அரசாங்கம் அமல்படுத்தும் நடவடிக்கைகளுக்குக் கட்டுப்பட்டு நடக்கவேண்டும்,” என்றார் பிரதமர் முகைதீன். அத்துடன் மலேசியாவில் கொவிட்-19 சம்பவங்களின் எண்ணிக்கையை உயர்த்தக்கூடிய புதிய கிருமித்தொற்று குழுமங்கள் உருவாகுவதைத் தடுப்பதிலும் கவனம் செலுத்த வேண்டும் என்றார் அவர்.

இதனால் வேலையிடம், பொது இடங்கள், வழிபாட்டுத் தலங்கள், வீடு போன்ற அனைத்து இடங்களிலும் இருக்கும்போது ஒருவருக்குச் சுயக் கட்டுப்பாடு அதிகம் தேவைப்படுவதாக அவர் சுட்டினார்.

சிவகங்கை கிருமித்தொற்று குழுமத்தில் குறைந்தது 43 பேர் அரசாங்கம் நடப்புக்குக் கொண்டு வந்துள்ள கிருமித் தடுப்பு நடவடிக்கைகளுக்கு உட்படாத ஒரு சிலரால் கிருமித்தொற்று சம்பவங்களின் எண்ணிக்கையில் அதிகரிப்பு ஏற்பட்டுள்ளதைப் பற்றியும் திரு முகைதீன் பேசினார்.

இதன் தொடர்பில் சிவகங்கை கிருமித்தொற்று குழுமத்தை ஓர் உதாரணமாகச் சுட்டினார்.

“அண்மையில் சிவகங்கை கிருமித்தொற்று குழுமம் இங்கு அடையாளம் காணப்பட்டது.

“கெடா மாநிலத்தில் சிவகங்கை என்ற பெயரில் ஊரே இல்லை. ஆனால் இந்தியாவின் ஓர் ஊரிலிருந்து இங்கு திரும்பிய சிலருடன் தொடர்புடையதுதான் இக்குழுமம்,” என்று விளக்கினார் திரு முகைதீன்.

வெளிநாட்டிலிருந்து திரும்பியதால் இவர்களுக்கு 14 நாட்களுக்கு வீட்டில் இருக்கும் உத்தரவு பிறப்பிக்கப்பட்டது. கண்காணிப்புச் சாதனத்தைத் தங்கள் கைகளில் அணிந்திருந்தும் இவர்கள் ஓர் உணவகத்திற்குச் சென்று அங்கு வந்த பிறருக்கும் கிருமித்தொற்றைப் பரப்பியதாக அவர் சொன்னார்.

கட்டுப்பாடுகளை மீறாமல், புதிய கிருமித் தடுப்பு நடவடிக்கைகளை ஏற்றுக்கொள்ள வேண்டும் என்று கூறிய திரு முகைதீன், அனைவரது ஒத்துழைப்பும் இல்லாமல் கிருமித் தொற்றிலிருந்து விடுபடுவது முடியாத ஒன்றாகிவிடும் என்றார்.
 சிவகங்கை கிருமித்தொற்றுக் குழுமம் தொடர்பில் இதுவரை 3,246 பேர் அடையாளம் காணப்பட்டனர். இவர்களில் 43 பேருக்குக் கிருமித்தொற்று இருப்பது உறுதியாகியுள்ளது.

அதுமட்டுமல்லாமல் கெடா மாநிலத்தையும் தாண்டி கிருமித்தொற்று குழுமத்தின் சம்பவங்கள், பெர்லிஸ் மற்றும் பினாங்கு மாநிலங்களுக்குப் பரவியுள்ளன. அவ்விரு மாநிலங்களிலும் கிருமித்தொற்றால் பாதிக்கப்பட்டோரின் எண்ணிக்கை 11ல் உள்ளது.
 பினாங்கில் கடந்த சில மாதங்களாக புதிய கிருமித்தொற்று சம்பவங்கள் பதிவாகவில்லை. இப்போது சிவகங்கை கிருமித்தொற்று குழுமத்தைச் சேர்ந்தவராக அடையாளம் காணப்பட்ட ஒருவரால் அந்நிலை பாதிக்கப்பட்டுள்ளது.

பெர்லிசில் பாதிக்கப்பட்ட பத்து கிருமித்தொற்று சம்பவங்களும் ஒரே குடும்பம் தொடர்பானவை என்றும் தெரிவிக்கப்பட்டது.
 தடுப்பூசி உருவாக்கத்தில் ஆதரவளிக்க தயார். தொடர்ந்து கொவிட்-19 கிருமித்தொற்றுக்கு எதிரான தடுப்பூசி மருந்தை உருவாக்குவதில் மலேசியா உதவி நல்கத் தயார் என்றும் அவர் நேற்றைய நிகழ்வில் கூறியிருந்தார்.

அனைத்துலக அரங்கில் மற்ற நாடுகளின் அமைச்சுகளைக் கொண்ட பணிக்குழுவில் மலேசியாவும் இடம்பெறத் தயாராக உள்ளதென அவர் சொன்னார்.

இப்பணிக்குழு இவ்வாண்டு ஏப்ரல் மாதத்தில் அமைக்கப்பட்டது. பல நாடுகள் தடுப்பூசி மருந்தைக் கண்டுபிடிப்பதை இலக்காகக் கொண்டுள்ளன என்று கூறிய திரு முகைதீன், மருந்தைக் கண்டுபிடிப்பதற்கு இன்னும் சிறிது காலம் தேவைப்படும் என்றார்.
 அடுத்த ஆண்டின் தொடக்கத்தில் தடுப்பூசியைக் கண்டுபிடிக்க வாய்ப்புள்ளது என்றார் அவர்.


முகைதீன்: அனைவரும் முன்களப் போராளிகள்

மூவார்: கொவிட்-19 கிருமித்தொற்றுக்கு எதிரான போரில் தங்களை முன்களத்தில் இருப்பவர்களாக அனைத்து மலேசியர்களும் கருதவேண்டும் என்றார் மலேசிய பிரதமர் முகைதீன் யாசின்.

சமுதாயத்தில் உள்ள ஒவ்வொருவரும் முன்களப் போராளியாகத் தங்களை நினைத்துக்கொண்டு நாட்டில் கொவிட்-19 தொற்றுக்கு எதிராகச் செயல்படவேண்டும் என்றும் தங்களால் இயன்றவரை புதிய வழக்கங்களைக் கடைப்பிடிக்க வேண்டும் என்றும் கூறினார் அவர்.

புதிய கிருமித்தடுப்பு வழக்கங்களைக் கடைப்பிடிப்பது தொடர்பான இயக்கத்தை நேற்று பாகோ விளையாட்டு அரங்கில் அவர் துவக்கி வைத்தபோது இதனைத் தெரிவித்தார்.

தற்போது மலேசியாவில் நடப்பில் இருக்கும் கிருமித்தடுப்பு நடவடிக்கைகளுக்கு மக்கள் கட்டுப்பட்டு நடப்பதில் கூடுதல் அக்கறை செலுத்த வேண்டும் என்று கோரினார் திரு முகைதீன்.

மீண்டும் நடமாட்டக் கட்டுப்பாட்டு ஆணையை அரசாங்கம் பிறப்பிப்பதை மக்கள் விரும்பமாட்டார்கள் என்று தாம் நம்புவதாகவும் அவர் நினைவுறுத்தினார். இக்கட்டுப்பாட்டு ஆணையால் மலேசியர்கள் பலர், தங்களின் வீட்டிலேயே முடங்கிக் கிடக்க வேண்டிய நிலை ஏற்பட்டது. அத்துடன் பெரும்பாலான வியாபாரங்கள் இயங்க முடியாமல் போயின.

“இதனால்தான் நம்மிடையே மெத்தனப் போக்கு கூடாது. தொடர்ந்து விழிப்பாக இருந்து அரசாங்கம் அமல்படுத்தும் நடவடிக்கைகளுக்குக் கட்டுப்பட்டு நடக்கவேண்டும்,” என்றார் பிரதமர் முகைதீன்.

அத்துடன் மலேசியாவில் கொவிட்-19 சம்பவங்களின் எண்ணிக்கையை உயர்த்தக்கூடிய புதிய கிருமித்தொற்று குழுமங்கள் உருவாகுவதைத் தடுப்பதிலும் கவனம் செலுத்த வேண்டும் என்றார் அவர்.

இதனால் வேலையிடம், பொது இடங்கள், வழிபாட்டுத் தலங்கள், வீடு போன்ற அனைத்து இடங்களிலும் இருக்கும்போது ஒருவருக்குச் சுயக் கட்டுப்பாடு அதிகம் தேவைப்படுவதாக அவர் சுட்டினார்.

சிவகங்கை கிருமித்தொற்று

குழுமத்தில் குறைந்தது 43 பேர்

அரசாங்கம் நடப்புக்குக் கொண்டு வந்துள்ள கிருமித் தடுப்பு நடவடிக்கைகளுக்கு உட்படாத ஒரு சிலரால் கிருமித்தொற்று சம்பவங்களின் எண்ணிக்கையில் அதிகரிப்பு ஏற்பட்டுள்ளதைப் பற்றியும் திரு முகைதீன் பேசினார்.

இதன் தொடர்பில் சிவகங்கை கிருமித்தொற்று குழுமத்தை ஓர் உதாரணமாகச் சுட்டினார்.

“அண்மையில் சிவகங்கை கிருமித்தொற்று குழுமம் இங்கு அடையாளம் காணப்பட்டது.

“கெடா மாநிலத்தில் சிவகங்கை என்ற பெயரில் ஊரே இல்லை. ஆனால் இந்தியாவின் ஓர் ஊரிலிருந்து இங்கு திரும்பிய சிலருடன் தொடர்புடையதுதான் இக்குழுமம்,” என்று விளக்கினார் திரு முகைதீன்.

வெளிநாட்டிலிருந்து திரும்பியதால் இவர்களுக்கு 14 நாட்களுக்கு வீட்டில் இருக்கும் உத்தரவு பிறப்பிக்கப்பட்டது. கண்காணிப்புச் சாதனத்தைத் தங்கள் கைகளில் அணிந்திருந்தும் இவர்கள் ஓர் உணவகத்திற்குச் சென்று அங்கு வந்த பிறருக்கும் கிருமித்தொற்றைப் பரப்பியதாக அவர் சொன்னார்.

கட்டுப்பாடுகளை மீறாமல், புதிய கிருமித் தடுப்பு நடவடிக்கைகளை ஏற்றுக்கொள்ள வேண்டும் என்று கூறிய திரு முகைதீன், அனைவரது ஒத்துழைப்பும் இல்லாமல் கிருமித் தொற்றிலிருந்து விடுபடுவது முடியாத ஒன்றாகிவிடும் என்றார்.

சிவகங்கை கிருமித்தொற்றுக் குழுமம் தொடர்பில் இதுவரை 3,246 பேர் அடையாளம் காணப்பட்டனர். இவர்களில் 43 பேருக்குக் கிருமித்தொற்று இருப்பது உறுதியாகியுள்ளது.

அதுமட்டுமல்லாமல் கெடா மாநிலத்தையும் தாண்டி கிருமித்தொற்று குழுமத்தின் சம்பவங்கள், பெர்லிஸ் மற்றும் பினாங்கு மாநிலங்களுக்குப் பரவியுள்ளன. அவ்விரு மாநிலங்களிலும் கிருமித்தொற்றால் பாதிக்கப்பட்டோரின் எண்ணிக்கை 11ல் உள்ளது.

பினாங்கில் கடந்த சில மாதங்களாக புதிய கிருமித்தொற்று சம்பவங்கள் பதிவாகவில்லை. இப்போது சிவகங்கை கிருமித்தொற்று குழுமத்தைச் சேர்ந்தவராக அடையாளம் காணப்பட்ட ஒருவரால் அந்நிலை பாதிக்கப்பட்டுள்ளது.

பெர்லிசில் பாதிக்கப்பட்ட பத்து கிருமித்தொற்று சம்பவங்களும் ஒரே குடும்பம் தொடர்பானவை என்றும் தெரிவிக்கப்பட்டது.

தடுப்பூசி உருவாக்கத்தில் ஆதரவளிக்க தயார்

தொடர்ந்து கொவிட்-19 கிருமித்தொற்றுக்கு எதிரான தடுப்பூசி மருந்தை உருவாக்குவதில் மலேசியா உதவி நல்கத் தயார் என்றும் அவர் நேற்றைய நிகழ்வில் கூறியிருந்தார்.

அனைத்துலக அரங்கில் மற்ற நாடுகளின் அமைச்சுகளைக் கொண்ட பணிக்குழுவில் மலேசியாவும் இடம்பெறத் தயாராக உள்ளதென அவர் சொன்னார்.

இப்பணிக்குழு இவ்வாண்டு ஏப்ரல் மாதத்தில் அமைக்கப்பட்டது. பல நாடுகள் தடுப்பூசி மருந்தைக் கண்டுபிடிப்பதை இலக்காகக் கொண்டுள்ளன என்று கூறிய திரு முகைதீன், மருந்தைக் கண்டுபிடிப்பதற்கு இன்னும் சிறிது காலம் தேவைப்படும் என்றார்.

அடுத்த ஆண்டின் தொடக்கத்தில் தடுப்பூசியைக் கண்டுபிடிக்க வாய்ப்புள்ளது என்றார் அவர்.


மலேசியா, இந்தியா உறவில் விரிசல் ஏற்பட காரணம்: மகாதீர் விளக்கம்

இந்தியாவுடனான மலேசியாவின் உறவு பாதிக்கப்பட காஷ்மீர் பிரச்சினை குறித்து தாம் தெரிவித்த கருத்துகளே காரணம் என மலேசிய முன்னாள் பிரதமர் மகாதீர் தெரிவித்துள்ளார். அண்மைய பேட்டியில், தாம் இரண்டாவது முறையாகப் பிரதமர் பொறுப்பை ஏற்றதும் உடனுக்குடன் வாழ்த்து தெரிவித்த பிற நாட்டுப் பிரதமர்களில் மோடியும் ஒருவர் என்று குறிப்பிட்டுள்ளார். காஷ்மீர் விவகாரம் குறித்து மட்டும் தாம் கருத்து தெரிவிக்கவில்லை என்றும் உலகளவில் சில தவறுகள் நடக்கும்போது அவை குறித்தும் தாம் பேசியிருப்பதாகவும் மகாதீர் தெரிவித்துள்ளார்.


மலேசியா: முன்னாள் நிதியமைச்சர் மீது மற்றொரு குற்றச்சாட்டு

பினாங் ஆழ்கடல் சுரங்கத்திட்டத்தின் தொடர்பில் லஞ்சம் பெற்ற மலேசியாவின் முன்னாள் நிதியமைச்சர் லிம் குவான் எங் மீது குற்றம் சாட்டப்பட்டுள்ளது. லிம் அம்மாநிலத்தின் முதல் அமைச்சராக இருந்தபோது லிம் 3.3 மில்லியன் ரிங்கிட் கையூட்டு பெற்றதாக நீதிமன்றத்தில் தெரிவிக்கப்பட்டது.

2008ஆம் ஆண்டு முதல் 2018ஆம் ஆண்டு வரை முதலமைச்சராக இருந்த லிம் எதிர்நோக்கும் இரண்டாவது குற்றச்சாட்டாக இது உள்ளது. பினாங்கு மாநிலத்தில் இந்தக் குற்றச்சாட்டு பினாங்கிலுள்ள அமர்வு நீதிமன்றத்தில் வாசிக்கப்பட்டது.

கடந்த வாரம் கைது செய்யப்பட்ட 59 வயது லிம், அதே திட்டத்தின் வருங்கால லாபத்தின் அடிப்படையில் கையூட்டு பெற முயன்றதாக மலேசியாவின் ஊழல் தடுப்புப் பிரிவு குற்றம் சாட்டியது.

தம்மீதான இரண்டு குற்றச்சாட்டுகளையும் மறுத்துள்ள லிம், ஒரு மில்லியன் ரிங்கிட் பிணையில் வெளிவந்துள்ளார். இது தமக்கு எதிரான அரசியல் சதி என அவர் கூறுகிறார். நாளை அவர், தற்போது குறிப்பிடப்படாத மற்றொரு குற்றச்சாட்டை எதிர்நோக்க உள்ளார்.

ஐனநாயக செயல் கட்சியைச் சேர்ந்த லிம்மின் மனைவியான பாங் லீ கூன் கைது செய்யப்பட்டிருக்கிறார். வர்த்தகரான பாங் கள்ளப் பணத்தை நல்ல பணமாக மாற்றியதாகக் குற்றம் சாட்டப்பட்டுள்ளார்.

6.3 ஆம் பில்லியன் மதிப்பிலான இந்தத் திட்டத்தை 2017ஆம் ஆண்டு முதல் மலேசியாவின் ஊழல் தடுப்பு ஆணையம் கண்காணித்து வருவதாக மலேசிய ஊடகங்கள் கூறுகின்றன.

பக்கத்தான் ஹரப்பானின் ஆட்சி கவிழ்ந்து பெரிக்கத்தான் ஹரப்பான் கூட்டணி அரசாங்கம் அமைத்ததைத் தொடர்ந்து லிம்முக்கு எதிரான விசாரணை துரிதமடைந்து வருகிறது.

இந்தக் குற்றங்கள் நிரூபிக்கப்பட்டால் லிம் 20 ஆண்டு வரையிலான சிறைத்தண்டனையை எதிர்நோக்கலாம்


‘மலேசியாவில் தேர்தல் நடைபெற்றால் 1.2 பி. ரிங்கிட் செலவு’

கோலாலம்பூர்: தற்போதைய கொவிட்-19 சூழலில் திடீர் தேர்தல் நடைெபற்றால் அரசாங்கம் 1.2 பில்லியன் ரிங்கிட் வரை செல வழிக்க வேண்டியிருக்கும் என்று பிரதமர் அலுவலக அமைச்சர் தக்கியூதீன் எச்சரித்துள்ளார். கிருமிப்பரவல் காரணமாக பல்வேறு தடுப்பு நடவடிக்கைகள் எடுக்க வேண்டியுள்ளதை அவர் சுட்டிக்காட்டினார்

கொவிட்-19க்கு முன்பு 2018 மே 9ஆம் தேதி நடைபெற்ற தேர்தலுக்கு 500 மில்லியன் ரிங்கிட் செலவழிக்கப்பட்டது. ஆனால் தற்போதைய சூழலில் நாடு முழுவதும் பொதுத்தேர்தல் நடைபெற்றால் மக்கள் பின்பற்ற வேண்டிய நடைமுறைகளை அமல் படுத்த 1.2 பில்லியன் ரிங்கிட் வரை செலவாகும் என தேர்தல் ஆணையம் கூறியுள்ளதாக அமைச்சர் தக்கியூதீன் நாடாளுமன்றத்தில் தெரிவித்தார்.

அண்மையில் நடந்த ஐந்து இடைத்தேர்தலுக்கு மட்டும் மொத்தம் 12.95 மில்லியன் ரிங்கிட் செலவானதாக அவர் சொன்னார்.


பத்து மணி நேரம் பூட்டிய காருக்குள் சிக்கிக்கொண்ட சிறுமி உயிரிழப்பு

அலோர் ஸ்டார்: பூட்டிய காருக்குள் கிட்டத்தட்ட பத்து மணி நேரமாக சிக்கிக்கொண்ட நான்கு வயதுச் சிறுமி பரிதாபமாக மாண்டுபோனாள். இச்சம்பவம் மலேசியாவின் சுங்கை பட்டாணியில் உள்ள புக்கிட் மக்மூர் பகுதியில் நேற்று நிகழ்ந்தது. லாரி ஓட்டுநரான அச்சிறுமியின் தந்தை, காலை 7.30 மணியளவில் தமது மூத்த மகளைப் பள்ளியில் விட்டுவிட்டு காரை நிறுத்திவிட்டார்.

பின்னிருக்கையில் தூங்கிக்கொண்டிருந்த இளைய மகளை அவர் மறந்தே போனார். அவளை பாட்டி வீட்டிற்கு அழைத்துச் சென்று அங்கு தங்குவதற்காக அவர் திட்டமிட்டிருந்தார். வேலை முடிந்து மாலை 6.20 மணிக்குத் தமது காருக்குத் திரும்பிய அவர், தமது இளைய மகள் சுயநினைவின்றிக் கிடந்ததைக் கண்டார். சம்பவம் குறித்து போலிஸ் விசாரித்து வருகிறது.


22 ஆண்டுகளில் இல்லாத பொருளியல் சரிவைச் சந்தித்த மலேசியா

இவ்வாண்டின் இரண்டாம் காலாண்டில் மலேசியாவின் மொத்த உள்நாட்டு உற்பத்தி 17.1% சுருங்கியதாக அந்நாட்டின் தேசிய வங்கியும் புள்ளிவிவரத் துறையும் நேற்று தெரிவித்தன.

கடந்த 1998ஆம் ஆண்டு ஏற்பட்ட ஆசிய நிதி நெருக்கடிக்குப் பின் மலேசியா சந்தித்துள்ள ஆக மோசமான பொருளியல் சரிவு இதுதான். 1998ஆம் ஆண்டின் நான்காம் காலாண்டில் மலேசியாவின் மொத்த உள்நாட்டு உற்பத்தி 11.2% கீழிறங்கியது.

கொரோனா கட்டுப்பாட்டு நடவடிக்கைகள் கடுமையாக இருந்த ஏப்ரல் மாதத்தில்தான் மொத்த உள்நாட்டு உற்பத்தி ஆக அதிகமாக 28.6% சரிந்தது. அதனை அடுத்த மே மாதத்தில் சரிவு 19.5 விழுக்காடாகவும் ஜூன் மாதத்தில் 3.2 விழுக்காடாகவும் இருந்தது.

“உள்நாட்டிலும் உலகளவிலும் கொவிட்-19 தொற்றைக் கட்டுப்படுத்துவதற்காக நடைமுறைப்படுத்தப்பட்ட கடுமையான நோய்ப் பரவல் தடுப்பு நடவடிக்கைகள் ஏற்படுத்திய எதிர்பாராத தாக்கத்தை இந்தச் சரிவு வெளிப்படுத்துகின்றது,” என்று மலேசிய தேசிய வங்கி தனது அறிக்கையில் கூறியிருக்கிறது.

வரம்புக்குட்பட்ட உற்பத்தி, பயனீட்டு நடவடிக்கைகள் உள்ளிட்ட பல்வேறு நடைமுறைகள் அடங்கிய நடமாட்டக் கட்டுப்பாட்டு ஆணையை மலேசியா கடந்த மார்ச் 18ஆம் தேதி பிறப்பித்தது.

மே மாதம் முதல் பொருளியல் நடவடிக்கைகளைப் படிப்படியாகத் தொடங்க அனுமதிக்கப்பட்டதை அடுத்து, மொத்த உள்நாட்டு உற்பத்தி உயரும் என தேசிய வங்கி எதிர்பார்க்கிறது.

பொருளியல் வளர்ச்சி இந்த ஆண்டில் -3.5% முதல் -5.5% வரை இருக்கும் என்றும் அடுத்த ஆண்டில் 5.5% முதல் 8% வரை இருக்கும் என்றும் எதிர்பார்க்கப்படுகிறது.

முதல் காலாண்டில் 3.5 விழுக்காடாக இருந்த வேலையின்மை விகிதம் இரண்டாம் காலாண்டில் 5.1 விழுக்காடாக அதிகரித்தது. ஆயினும், பொருளியல் மீளும்போது அந்நிலையும் மேம்படும் என எதிர்பார்க்கப்படுகிறது.

வெளிநாட்டு ஊழியர்களுக்கான வரம்பை நீக்க முடிவு

இதற்கிடையே, ஆள்சேர்ப்பில் வெளிநாட்டு ஊழியர்களுக்கான வரம்பை அகற்ற மலேசியா முடிவு செய்துள்ளது. ஆயினும், வெளிநாட்டு ஊழியர்களை வேலைக்கு எடுக்கும் பட்சத்தில் அவர்கள் முன்னர் வேலை செய்த துறையிலேயே பணியமர்த்தப்பட வேண்டும்.

கொரோனா நெருக்கடியால் பாதிக்கப்பட்ட உள்ளூர் ஊழியர்களுக்கு வேலைவாய்ப்பு அளிக்கும் நோக்கில், சென்ற மாதம் கட்டுமானம், வேளாண்மை, தோட்டமிடுதல் ஆகிய துறைகளில் வெளிநாட்டு ஊழியர்களைச் சேர்ப்பதற்கான வரம்பை மலேசிய மனிதவள அமைச்சு அறிவித்தது.

கடந்த ஜூலை மாதத்தில் மட்டும் 67,000க்கும் மேற்பட்ட மலேசியர்களும் 4,700 வெளிநாட்டு ஊழியர்களும் வேலை இழந்ததாக அமைச்சு குறிப்பிட்டது.


நஜிப் மனு தள்ளுபடி

கோலாலம்பூர்: மலேசிய அரசாங்க முதலீட்டு நிறுவனமான ‘1எம்டிபி’யின் தணிக்கை அறிக்கையைத் திருத்தியதாக தம் மீது சுமத்தப்பட்டுள்ள குற்றச்சாட்டுகளைத் தள்ளுபடி செய்ய வேண்டும் என்ற முன்னாள் பிரதமர் நஜிப் ரசாக்கின் கோரிக்கையை கோலாலம்பூர் உயர் நீதிமன்றம் நிராகரித்துவிட்டது.

அரசுத் தரப்பு கொண்டு வந்திருக்கும் இந்தக் குற்றச் சாட்டு மீதான வழக்கு விசாரணை முடிந்த பின்னரே நஜிப்பின் கோரிக்கையைப் பரிசீலிக்க முடியும் என்று நீதிபதி தெரிவித்துவிட்டார்.

தலைமைச் சட்ட அதிகாரி இறுதி செய்த தணிக்கை அறிக்கையை 1எம்டிபி முன்னாள் தலைமை நிர்வாகி அருள் கந்தாவுடன் இணைந்து திருத்தியதாக நஜிப் மீது குற்றம் சுமத்தப்பட்டுள்ளது.


பூட்டிய காருக்குள் பத்து மணி நேரம் சிக்கிக்கொண்ட சிறுமி உயிரிழப்பு

அலோர் ஸ்டார்: பூட்டிய காருக்குள் கிட்டத்தட்ட பத்து மணி நேரமாக சிக்கிக்கொண்ட நான்கு வயதுச் சிறுமி பரிதாபமாக மாண்டுபோனாள். இச்சம்பவம் மலேசியாவின் சுங்கை பட்டாணியில் உள்ள புக்கிட் மக்மூர் பகுதியில் நேற்று முன் தினம் நிகழ்ந்தது. லாரி ஓட்டுநரான அச்சிறுமியின் தந்தை, காலை 7.30 மணியளவில் தமது மூத்த மகளைப் பள்ளியில் விட்டுவிட்டு காரை நிறுத்திவிட்டார். பின்னிருக்கையில் தூங்கிக்கொண்டிருந்த இளைய மகளை அவர் மறந்தே போனார். அவளை பாட்டி வீட்டிற்கு அழைத்துச் சென்று விட்டுவர இருந்த அவர் திட்டமிட்டிருந்தார். வேலை முடிந்து மாலை 6.20 மணிக்குத் தமது காருக்குத் திரும்பிய அவர், தமது இளைய மகள் சுயநினைவின்றிக் கிடந்ததைக் கண்டார். சம்பவம் குறித்து போலிஸ் விசாரித்து வருகிறது.


அம்னோ, பாஸ் கட்சி அணியில் பெர்சத்து சேரும்

கோலாலம்பூர்: மலேசியாவின் ஆளும் கட்சியான பெர்சத்து, முஃபாகத் நேஷனல் கூட்டணியில் (எம்என்) முறைப்படி சேர்ந்துகொள்ளும் என்று பிரதமர் முகைதீன் யாசின் அறிவித்து இருக்கிறார்.

அந்தக் கூட்டணியில் நாட்டின் ஆகப் பெரிய மலாய் முஸ்லிம் கட்சி களான அம்னோவும் பாஸ் கட்சியும் இடம்பெற்றுள்ளன.

ஆளும் பெர்சத்து கட்சியின் தலைவரான முகைதீன், கட்சி உறுப்பினர்களிடையே பேசினார். முஃபாகத் நேஷனல் கூட்டணியில் தன்னுடைய கட்சி சேர்வதற்கான ஏற்பாடுகள் விரைவில் பூர்த்தி செய்யப்படும் என்றும் அவர் கூறினார்.

முஃபாகத் நேஷனல் அணியில் சேர்வதுதான் ஆளும் பெர்சத்து கட்சியைப் பொறுத்தவரையில் தலை சிறந்ததாக இருக்கும் என்று தான் நம்புவதாக முகைதீன் குறிப்பிட்டார். இந்தக் கூட்டணியை 2018ல் அம்னோவும் பாஸ் கட்சியும் சேர்ந்து உருவாக்கின.

அம்னோ, பாஸ் மற்றும் இதர கட்சிகளுடன் சேர்ந்து இருப்பதால் பெரும்பாலான மக்களின் ஆதரவு நமக்கு இருக்கும் என்று நம்புவதாகவும் நேற்று முகைதீன் குறிப்பிட்டார். நாட்டில் அரசியல் நிலைத்தன்மை ஏற்பட இந்த ஏற்பாடு வழிவகுக்கும் என்றும் அவர் தெரிவித்தார்.

ஆளும் தேசிய கூட்டணியில் ( பிஎன்) முறையாகச் சேர்ந்துகொள்ளும் எண்ணம் தனக்கு இல்லை என்றும் அதற்குப் பதிலாக முஃபாகத் நேஷனல் அணியை பலப்படுத்துவதையே தான் விரும்புவதாகவும் அம்னோ அறிவித்தது.

இதற்கு சில வாரங்கள் கழித்து பிரதமர் முகைதீனின் அறிவிப்பு இப்போது இடம்பெறுகிறது.

மலேசியாவின் முன்னாள் பிரதமர் மகாதீர் முகம்மது புதிதாக கட்சி ஒன்றை ஏற்படுத்தி இருக்கிறார்.

பெர்சத்து கட்சியில் இருந்த பலரும் மகாதீர் கட்சிக்குத் தாவி இருக்கிறார்கள். இந்த நிலையில் பிரதமரின் அறிவிப்பு இடம்பெறுகிறது. டாக்டர் மகாதீர், 95, திரு முகைதீனுடன் சேர்ந்து 2016ல் பெர்சத்து கட்சியை ஏற்படுத்தினார்.

ஆனால் சென்ற பிப்ரவரியில் பிரதமர் பதவியில் இருந்து டாக்டர் மகாதீர் விலகியதைத் தொடர்ந்து பெர்சாத்து உடைந்தது.

டாக்டர் மகாதீர் தலைமையில் ஆட்சி புரிந்த பக்கத்தான் ஹரப்பான் கூட்டணியில் இருந்து திரு முகைதீன் தலைமையிலான பெர்சாத்து அணி விலகி அம்னோ, பாஸ் மற்றும் இதர கட்சிகளுடன் சேர்ந்து புதிய தேசிய கூட்டணி (பிஎன்) அரசை அமைத்தது.

இப்படி கட்சி மாறுவதை டாக்டர் மகாதீர் ஏற்கவில்லை. பிறகு பெர்சத்துவில் இருந்து டாக்டர் மகாதீரும் அவருக்கு ஆதரவான ஐந்து நாடாளுமன்ற உறுப்பினர்களும் வெளியேற்றப்பட்டனர்.

இதனிடையே, டாக்டர் மகாதீர் எற்படுத்தி இருக்கும் புதிய கட்சி, பேராக்கில் நடக்கவிருக்கும் இடைத்தேர்தலில் முதன்முதலாக களம் காணுகிறது என்று ஊடகத் தகவல்நேற்று தெரிவித்தன.

அந்த மாநில சட்டமன்றத்திற்கான சிலிம் தொகுதி இடைத்தேர்தலில், அம்னோ வேட்பாளருக்கும் சுயேச்சை வேட்பாளர்கள் இரண்டு பேருக்கும் இடையில் மும்முனைப் போட்டி இருக்கும்.

சுயேச்சை வேட்பாளர்களில் ஒருவரான இஸ்லாமிய வழக்கறிஞர் அமிர் குஷ்யாய்ரி முகம்மது தனுசி, 38, என்பவர் டாக்டர் மகாதீரின் கட்சியைப் பிரதிநிதிப்பார்.

இருந்தாலும் டாக்டர் மகாதீரின் கட்சி இன்னமும் அதிகாரபூர்வமாகப் பதிவு செய்யப்படவில்லை என்பதால் அவர் சுயேச்சையாகப் போட்டியிடுவார்.

அம்னோ வேட்பாளரான முகம்மது அஜிஸ், 43, தேசிய கூட்டணி சார்பில் களம் காண்பார். முன்னாள் ஆசிரியரான எஸ். சந்திரசேகரன், 45, மற்றொரு சுயேச்சை வேட்பாளராக அந்த இடைத்தேர்தலில் போட்டியிடுவார்.

இடைத்தேர்தல் 14 நாள் பிரசாரத்திற்குப் பிறகு ஆகஸ்ட் 29ஆம் தேதி நடக்கிறது.